text:
Aðrar frágreiðingar
Umframt at grannskoða landsroknskapin og millum annað skriva ársfrágreiðing, fáa Landsgrannskoðanin og Løgtingsgrannskoðararnir ymsar aðrar frágreiðingar í sambandi við eftirlitsarbeiðið hjá stovninum. Yvirlit yvir hesar frágreiðingar sæst niðanfyri, eins og tær kunnu lesast við at trýsta á tær viðkomandi leinkjurnar.
2015
2014
- Notat við greining av tímanýtsluni og lønarútreiðslunum hjá Heimatænastuni
- Notat um tvørgangandi kanning av KT-viðurskiftum
- Frágreiðing um grannskoðan av bú- og viðgerðartilboðum til børn og ung
- Notat um eftirstøður av partafelagsskatti
- Frágreiðing um grannskoðan av stuðulsjáttanum til mentamál
- Frágreiðing um leiklutin hjá landinum í partafeløgum, grunnum og øðrum virkiseindum
2013
2012
2011
2009
- Frágreiðing um ogn í Klaksvík - børn við autismu
- Játtanar- og roknskaparviðurskifti hjá Tyrlutænastuni
- Upprit frá Landsgrannskoðanini um Forskotsgrunn Fiskiflotans
2007
- Frágreiðing um ávísar stovnar og grunnar og tilknýti teirra til fíggjarlóg og landsroknskap
- Frágreiðing um einskiljingar o.a.
- Frágreiðing um ávísar útreiðslur
- Frágreiðing um stjórnan av KT og KT-trygd
2006


c: text/html

text:
Bátahugni verður í Hvalvík 27. mai
Vælumtókti bátahugnin í Hvalvík verður leygardagin 27. mai 2017.
Eins og undanfarin ár verður siglt av Selatrað til Hvalvíkar har Sundalags bátafelag skipar fyri ymiskum tiltøkum við bátahylin. Tilmelding av bátum og kampingvognum kann gerast við at ringja til telefon nummar 77 25 40. Eins og seinasta ár verða bátarnir lagdir í nummarrøð og kann tað tí verða ein fyrimunur, at melda bátin til í góðari tíð.
Kostnaður fyri at melda til er 200 kr. fyri hvønn bát. Íroknað gjaldið er máltíð tá komið verður í land.
Sundalags bátafelag
Finn bátafelagið á facebook: Sundalags Bátafelag

robotstxt: allowed

filter: keep


text:
Andrias vann spurnarkappingina
Granskingarráðið skipaði fyri spurnarkapping á Vísindavøkuni. Nógvir gestir royndu seg við spurningunum, sum allir byggja á evni, sum eru granskinagrtengd.
Tað vóru 10 spurningar. Eingin svaraði øllum rætt, meðan ein hevði níggju rættar. Tað var Andrias Brynjálvsson Henriksen, sum tískil vann eitt gávukort til Havnar Bio á 300 kr. og nýggju taraplakatina, sum Astrid Andreasen hevur teknað.
Niðanfyri eru spurningarnir og røttu svarini.
SPURNARKAPPING
1. Hvussu nógv 17-18 ára gomul í Føroyum roykja dagliga?
a) 10,7%
b) 18,3%
c) 22,4%
Rætt svar: b (kanning hjá Fólkaheilsuráðnum frá í vár)
2. Hvar varð ein fuglur ringmerktur í Føroyum fyrstu ferð afturfunnin?
a) Skotlandi
b) Fraklandi
c) Marokko
Rætt svar: c (likkuskuri 1913)
3. Hvussu leingi goysti Eyjafjallajøkul í 2010?
a) 10 samdøgur
b) 25 samdøgur
c) 39 samdøgur
Rætt svar: c
4. Nær er elsta skjalið skrivað, sum lýsir Føroyar?
a) 825
b) 1130
c) 1210
Rætt svar: a (De mensura orbis terrae, skrivað av írska munkinum Dicuil)
5. Hvør er meginkeldan til eiturevnið PCB í føroyskum mati?
a) tvøst av grindahvali
b) spik av grindahvali
c) havhestur
Rætt svar: b (spik av grindahvali)
6. Hvussu nógvir føroyskir menn viga ov nógv?
a) 42%
b) 54%
c) 66%
Rætt svar: c (Gallup-kanning fyri Fólkaheilsuráðið 2014)
7. Hvussu heitt er vatnið í heitu kelduni í Kollafirði?
a) 15-16 stig
b) 26-27 stig
c) 32-32 stig
Rætt svar: b
8) Hvussu nogv hol blivu boraði eftir olju í føroysku undirgrundini í summar?
a) 1
b) 2
c) 3
Rætt svar: b
9) Hvussu nógvar bøkur komu út á føroyskum frá 1822 til 2013?
a) 3.540
b) 4.908
c) 6.417
Rætt svar: c
10) Hvussu nógvir elbilar eru skrásettir í Føroyum?
a) 5
b) 7
c) 9
Rætt svar: b


text:
Sjúkrarøktarfrøðing, heilsurøktara og heilsuhjálpara til Heimatænastuna
Brennur tú fyri at skapa góð og virðilig kor fyri heimabúgvandi borgaran í Norðoyggjum, so er tað kanska tær, vit sóknast eftir.
Vit sóknast eftir
- Sjúkrarøktarfrøðingi í farloyvisstarv á starvsbrøki 0,7, frá 1. apríl til 31. desember 2018
- Heilsurøktara í fast starv á starvsbrøki 0,75, frá 1. apríl 2018
- Heilsuhjálpara í farloyvisstarv á starvsbrøki 0,75, frá 1. mai 2018 til 30. apríl 2019
Arbeitt verður í skiftandi vaktum og vikuskiftum.
Høvuðsuppgávan hjá starvsfólkunum í NBH tekur støði í visjónini hjá NBH, sum er:
- NBH strembar eftir at skapa fjøltáttaðar møguleikar fyri nærveru, eldru borgarum, avvarðandi og starvsfólkum at gagni.
- NBH vil raðfesta fleksibilitet og samskapan í teimum loysnum, ið framyvir skulu finnast á eldraøkinum.
- Fyritreytin er eitt hugvekjandi øki, sum er grundað á álit, høgt fakligt støði og virðing.
Førleikakrøv
- Útbúgving og autoriasatión svarandi til størvini
- Áhuga í at arbeiða saman við eldri borgarum
- Góð samstarvsevni
- KT-førleika á brúkarastøði
Vit kunnu bjóða
- Stórar fakligar avbjóðingar
- Sjálvstøðug størv
- Gott samstarv við onnur fakfólk
Lønar- og setanartreytir
Lønar- og setanartreytir eru sambært galdandi sáttmálum.
Nærri kunning um størvini fæst við at venda sær til Per Johannessen, deildarleiðara, á tlf. +298 793470.
Umsókn, við avritum av prógvum, autoristatión v.m., verður at senda til nbh@nbh.fo ella Norðoya Bú- og Heimatænastu, Nólsoyar Pálsgøta 32, Postsmoga 2, FO-710 Klaksvík.
Umsóknarfreistin til størvini er á middegi fríggjadagin 2. mars 2018.


text:
Evnisdagar í skúlanum
Mánadagin 7. mai - mikudagin 9. mai hevur skúlin evnisdagar, har evnið er umhvørvið. Nøkur av tiltøkunum eru í sambandi við, at Tórshavnar kommuna skipar fyri umhvørvisviku.
Skráin fyri dagarnar:
Mánadagin:
Ládeildin: Vitjar fjósið á Oyrareingjum, AtlanticPane og Sambýlið
Miðdeildin: 5. flokkur fer til Havnar á Fróðskaparsetrið.
4. og 6. flokkur fáa vitjan av Katju Remmer, sum fer at tosa um reyðmaðkar.
Hádeildin: 7. og 8. flokkur fara á Búnaðarstovuna.
9. hevur sína egnu tímatalvu.
Týsdagin:
Ládeildin: Setir niður epli og kjarnur av ymiskum slagi. Arbeiða við burturkasti í náttúruni.
Miðdeildin: Vitjar á Búnaðarstovuni frammi í Dal.
Hádeildin: 7. flokkur fer á Endurnýtsluna á Hjalla og á Gróðurstøðina í Hoydølum.
8. smíðar blómukassar í skúlanum.
9. hevur sína egnu tímatalvu.
Mikudagin:
Ládeildin: Vitjar á Búnaðarstovuni frammi í Dal.
Miðdeildin: Setir niður epli í spannir og dekk.
Hádeildin: 7. og 8. flokkur fylla blómur í blómukassar og kryddurtir í kryddkassar.
9. hevur sína egnu tímatalvu.
Hesar dagarnar gera vit listaverk úr burturkasti. Allir næmingar kunnu koma í skúlan við ymiskum tómum pakkum, dunkum og dósum frá húsarhaldinum.


text:
INNBYGDUR STØVSÚGVARI
Sunnari inniluft
Hjá Nielfisk centalstøvsúgvara er støvsúgvaramotorurin settur eitt annað stað í húsinum, so tú sleppur frá støvi í umafari og ringum lukti. Alt støvið verður flutt ígjøgnum rørskipan umvegis reinskan og síðani út.
Vinarligur til fólk við ovurviðkvæmi
Fólk við ovurviðkvæmi verða ofta viðmæld at fáa sær ein centralstøvsúgvara. Umhvørvið er ikki bara støv frítt, men eisini støvsúgvar hann munagott hunda- og kettuhár.
Arbeiðsumhvørvi uttan larm
Ein vanligur støvsúgvari kann larma nógv, men ein centralstøvsúgvari lamar so lítið at til ber at lurta eftir tónleiki, snakka telefon ella lurta eftir børnunum meðan tú støvsúgvar.
Kraftamiki súgvievni
Súgvievni er kraftamikið og støðugt. Luftin verður sogin við 100 km/tíman. Slangan er koniske formað (størri diameter við súgvikontaktini enn við munnstykkinum) tað ger at proppur kemur ikki í.
Nilfisk innbygdur støvsúgvari (pdf fíla)


text:
Kiran Jóanesarson
07.07.2017 - 10:14
Fiskur > Tíðindi > Danmark
Hjá donsku skipasmiðjuni Karstensens Skibsværft í Skagen hava tey úr at gera.
Norska felagið Odd Lundberg hevur undirskrivað sáttmála við donsku skipasmiðjuna um ein nýbygning, sum skal latast felagnum í 2019.
Nýggja skipið, sum fær navnið Odd Lundberg, skal avloysa gamla skipið við sama navnið. Hetta er samstundis fjórði nýbygningurin, sum felagið fær, síðan tað var stovnað fyri umleið 100 árum síðan.
Nýggja skipið skal fiska nebbasild og svartkjaft við troli, og sild og makrel við nót . Odd Lundberg letur væl at Karstensens Skibsværft í samband við ymiskt arbeiðið, sum skipasmiðjan hevur gjørt fyri felagið og tí var lítið at ivast í, hvar nýggja skipið skuldi byggjast.
Við nýggju avtaluni, hevur Karstensens Skibsværft nú 16 skip, sum skulu byggjast og latast eigarunum innan 3 ár.
Skrokkurin hjá Odd Lundeberg verður gjørdur í Pólandi, og kemur eftir ætlan til Skagen í oktober 2018. Skipið verður eftir ætlan latið reiðarínum í juni 2019.


text:
Framløgur frá Vísindavøkuni 2016
Nógvar, spennandi og fjølbroyttar framløgur vóru á Reinsarínum á Vísindavøkuni. Fyrrapartin vóru níggju framløgur um alt frá burðardyggari seyðahaldi til økokritikk í skaldskapi, frá genetikki til grøna elframleiðslu. Seint seinnapartin vóru sjey framløgur um sera ymisk evni við Pokémon GO sum reyðum tráði. Hesar vóru í PechaKucha stíli.
Til framløgurnar fyrrapart vóru nógv miðnámsskúlalesandi, seinnapartin vóru áhoyrararnir meira blandaðir.
Kundi tú hugsað tær at hugt aftur at onkrum av framløgunum, sum tú vart til? Ella vart tú so óheppin, at tað ikki lukkaðist at hoyra tað, sum var á skránni? Tað eru ráð fyri tí, tí framløgurnar síggjast her. Eisini framløgur frá undanfarnum Vísindavøkum eru at finna á gransking.fo
Nógvar myndir frá Vísindavøkuni eru at síggja á okkara Facebook síðu


text:
Eittans falkaslag eigur í Føroyum. Tað er smiril (lat. Falco columbarius L; da Dværgfalk) (smyril). Hann er av minstu falkum. Steggin er dimmgráur omaná, gulbrúnur við dimmum strikum í neðra og um hálsin; bøgan er smáflekkut av dimmum og ljósum brúnum. Ungfuglurin líkist bøguni, men dimmari.
Smirilin er líka grammur sum veiðifalkurin. Starar, steinstólpur, títlingar og aðrar smáfuglar drepur hann í meingi. Leingi kann hann sita samanhoykin á eini túgvu og skimast — avbara væl skygdur er hann. Nú fær hann eyga á ein grátítling langt burtur. Lágt yvir jørðini flýgur hann — títlingurin støkkur upp, og kvikur sum ein hvirla er smirilin eftir honum. Men hin lítli er knappur í vendini, hvørja ferð hann kennir smirilin tætt at sær, snittar hann til viks, so smirilin verður áhaldsin í takinum. Men títlingurin møðist, og finnur hann ikki eitt friðskjól, so er deyðin vísur. Mót einum garði heldur hann ferðini, smýgur inn í eina holu og er bjargaður. Nipin setur smirilin seg uppiyvir at lúra, men títlingurin kemur ikki út, fyrr enn hann er farin.
Starar tyrpast tætt saman í flokk undan honum, og flúgva so høgt upp í loft — væl vita teir, at uttan hann er uppi yvir teimum, fær hann hvørki nev ella kløur í teir. Og onkursvegna munna teir eisini fáa ørkymlað hann í flognum, tí tá ið teir halda seg væl saman, má hann oftast fara frá við ongum. So ræddur kann stari
vera, at hann flýgur undan inn í roykstovuna og ytst undir væðingina; og so morðgírugur er smirilin, at hann eltir; men tá ið hann sær fólkið inni, skundar hann sær út aftur. Eisini størri fuglar, sum lógv og snípa, mugu stundum lata lív fyri honum.
Smiril eigur víða í norðanlondum, men einans í Føroyum er hann alt árið. Reiður tímir hann ikki at gera sær, tekur heldur eitt krákureiður; tá verður bardagi millum bæði, men knappur og knáur, sum smirilin er, má krákan oftast dvína, alt hon er nógv størri.
Smiril verpur 4 reyðbrún egg, og 3 vikur seinni koma ungarnir út. Kemur tú at reiðrinum, so blaka teir seg á ryggin og høgga upp ímóti tær við klónum — teir eru av tí berginum brotnir — bregða ikki úr ætt. — Ljótt er at síggja, hvussu smiril drepur smáfugl, og ofta illskast vit inn á hann, men annars kann hann ikki liva. Hvat skulu vit tá siga um teir »sportsmenn«, sum mest til stuttleika drepa og særa hundraðtals av fuglum, særa teir so, at teir mangan fáa óreiðiligari deyða, enn tá ið smiril tekur teir.
Úr: Mikkjal á Ryggi: Fuglabókin, Dýralæra II. 1951.
Falkar eru grammastu rovfuglar. Nógv eru sløgini, t.d. veiðifalkur, smiril og tornfalkur, og flestu liva einans av fugli, sum teir taka í flognum. Teir flúgva óføra skjótt, hartil eru teir knappir í vendini. Nevkrókurin er stórur, og aftan fyri hann hava teir hvørjumegin ein brodd sum eina sagtonn til at skræða sundur við. — Falkur livir í einbýli og tolir ikki aðrar falkar nær hjá sær.
Úr: Mikkjal á Ryggi: Fuglabókin, Dýralæra II. 1951.


text:
Orð: Kajfinn Hammer
Lag: Í tíðarinnar skýming eg í undran standi her
Viðmerking: Yrktur í 2002.
1. Mær í Guðs Orði birtist so skakandi ein sjón,
eg sá ein heim so spiltan og falnan uttan vón;
eg sá teir vraka Jesus og negla Hann á kross,
eg skalv, tá Hann varð svikin og fekk ein judaskoss.
2. So skifti sjónin aftur, eg trongdartíðir sá,
mong Antikristsins merki á ennið tóku tá;
og bróðir gav upp bróður, eg skalv av sorg og sút,
um ei teir dagar Guð hevði stytt helt eingin út!
3. So stóð eg mitt í Himli, á Trónu Guðs Hann sat,
hitt slagtaða Guðs Lambið hvørt innsigli upplat;
tá misti sólin skin sítt, hvørt fjall, hvør oyggj veik burt,
og havsins bylgjur reistust og brutu upp á turt.
4. Tá sá eg Jesus koma við einglum skýggjum á,
Hann heintaði øll síni – og hini skildi frá;
tey bóðu fjøll og hamrar og heyggjar fjala seg,
tí fyri vreiði Lambsins ei nakar stendur seg.
5. Eg skalv, tá øll tey glataðu burtur vórðu leidd
og heystaðu ta lagnu, tey sjálv sær høvdu reitt!
Men, á, hvør gleðirómur, tá frelsti skarin har
til Lambið fram varð leiddur, sum syndir teirra bar.
6. Av ærufrykt og nøtran mítt veika hjarta skalv,
hvør øgiligt er ei hetta endatíðartalv!
Skal Trongdina eg smakka, í hond Guðs eri eg,
um likam mítt teir bróta, mín sál fer betri veg.
7. Á, sál, sum ófrelst gongur, bert søkir hesa verð,
hvør skal tín lagna verða, tá lív títt endar her?
Á, vend tær nú til Kristus, tað er tín bjarging bert,
við blóði, vatni, Anda tú einans frelstur gerst.


text:
Leygarkvøldið var frumsýning fyri fullum húsum á Tjóðpallinum av nýskrivaða leikinum ÓMEGD eftir Kristinu Sundar Hansen. Leikarar eru Gunnvá Zachariasen, Kristina S. Ougaard og Hans Tórgarð.
Hetta er ein remediering, tað er ein endurnýtsla av innihaldi, sum er tikið úr einum miðli og flutt í ein annan, í hesum føri úr eini bók og einum blaði, sum aftur byggir á samrøður úr veruliga lívinum.
Tað var í 2013 at Súsanna O. Skaale savnaði fimm frásagnir í Kvinnuhúsinum, sum komu út í bók Um bara hann sló meg. Tvær av hesum frásagnunum eru tiknar við, og søgan, sum maðurin í leikinum ÓMEGD sigur frá, byggir á grein í íslendska blaðnum Stundin frá desember í 2015.
Hetta er leikverk nummar 43 á tjóðpallinum, grafiski plakatstílurin er svartur og hvítur, og pallmyndin, sum Hansina Iversen hevur staðið fyri, er eins strong og stringent - seks hvítir krakkar, og eitt teppi eftir miðgólvinum, sum fer upp eftir endavegginum, íð verður lørift, sum kastar tað aftur, ið verður lýst á tað. Einfalt, men ikki altíð brúkt fult út, ella nóg effektivt millum áskoðararekkjurnar, sum eru eins stórar báðu megin gólvpallin.
Krakkarnir eru rútmisk ljóð, ið eru koreograferað niður á gólvið, sum hjá Stomp, tá tey spæla uppá tunnur og skrellispannir, bara varisligari í hesum føri. Effektin kundi verið munin harðari og hvassari, ikki minst tá maðurin, tað er Hans, stoytur tallerkarnar úr skápinum og niður á gólvið. Krakkarnir sleppa at gera alt. Kundi hugsað mær tað meira punkut og ágangandi, heldur enn stillisliga subtilt stiliserað. Men annars fungera krakkarnir framúr sum verju- og álopsamboð í orðadráttinum millum teir tríggjar leikararnar. Genialt funnið uppá, tí leikurin er óloysiliga bundin at orðum, sum oftast eru reinir monologar, og bert sjálvdan finna orsøk at tvinnast saman at skapa ein trístrentan samandrátt, eina samantøku millum tey trý leikandi, sum til dømis tá tey øll trý bresta út úr at flenna. Hóast søgurnar komu úr hvør sínari ætt, var tað ein praktfult forloysandi samanbinding av frásøgnunum hjá hesum trimum lagnunum - við láturi.
Hóast sterkir, eru monologarnir beint fram eindimensionalir, tiknir úr skrivaðum teksti, har vit lesa liniert frá fyrstu til síðstu síðu. Tað er ein avbjóðing hjá áskoðaranum at fata monlogarnar sum sambindandi og stuðlandi hvør undir øðrum, so teir gerast rúmligar fatanir á gólvinum, ið eg kropskensluliga, heldur enn bara vitborið, í størri mun vildi havt upplivað, tikið til mín og sodnað, meðan hvítu krakkarnir vórðu ein ekstern samba-trumma, ið bygdi rúmið og huglagið.
Sterkasta leiklutin hevur Kristina fingið, sum útvenda unga kvinnan, ið rýmur undan manninum, sum drekkur og er beint fram djevulskur.
Gunnvá er framúr sum innvenda umboðið fyri fremmandu kvinnuna, ið er keypt úr Suðuramerika til Føroya at liva hjá einum dysfunktionellum manni, ið helst ikki fær nakra aðra, tí hann av egnari ómegd er púra avbyrgdur. Hesa vællærdu og av einslistum vælmeintu kvinnu brúkar hann sum træl og neyðtøkupútu á bygd í Føroyum. Nú er hon flutt undan honum til eina størri bygd, men heldur ikki har kann hon brúka juridisku embætiseksamiuna til nakað í hesum lovaða landi, sum hon av onkrari ófyrigeviligari orsøk er flutt til.
Hans er maðurin á botninum, sum millum fløskurnar og avhaldsfundirnar reflekterar yvir kynsleiklutirnar og tað, sum fremst er fyri í tilveruni, og tí gevur leikinum eitt perspektiv, sum annars ikki varð.
Við orðum út í rúmið, nógvum orðum, verða lagnurnar málaðar upp undir loftið og niður á gólvið, alt eftir hvussu ósjónligi makin fer við teimum.
Eg verið forvitin at læra lagnurnar at kenna.
Hvussu hava tey møtst, hesi bæði í kjallaraíbúðini á botninum, sum Kristina lýsur? Hvat hevur fremmanda kvinnan, sum Gunnvá gestaltar, hugsað fyri sær, tá hon kom higar? Og maðurin, Hans, sum er greiður yvir at hann drekkur ov illa, men slær seg til tols við at tað er ikki so nógv at gera við tað, hvussu hava brennivínið og veiku persónligu sambondini lukkast at skapa eina ómegd, ið verður sum ein sentrifuga, har alt av botninum rekst uppií, og hevur elvt til vána bústaðarviðurskifti, vána arbeiði, vána løn, vána vinfólk og út av lagi vánaligt sjálvsvirði?
Styrkin í ÓMEGD er, at hetta er ein stættarsøga av gamla slagnum. Hvussu vit so venda og snara, eru vit á illa isoleraða fuktgólvinum í niðastu hædd, har ikki gerst annað enn at sópa fyri sær, skal ein ikki sjálvur rúka beint í lortarennuna, eisini tá arbeiðsgevarin frittar og bara vil hjálpa. Her gerst einki.
Men hesi trý á palli hava dreymar, vilja og realistiskar hugmyndir um eitt lív, sum er beint um hornið í føroyska vælferðarsamfelagnum. Hesuferð, hesuferð. Orðini, sum verða meitlað í luftina, eru sannførandi. Men áskoðarin veit, at teir likamsgjørdu leiklutirnir verða skuffaðir aftur og aftur. Tí tilveran er ikki fyri tey á botninum. Í hvussu er ikki hin freistandi tilveran, sum vit síggja í reklamum og vikubløðum, ið fóðra og lýsa júst hesar lagnir, ið verða hildnar fastar á botni í hvørjum tí einasta samfelag.
Her haldi eg at styrkin hjá hesum avmálda orðaleiki er. At leggja botnin beran og seta sjóneykuna á hann og spyrja, hvussu tað kom so vítt, at vit endaðu á botninum í føroyska samfelagnum. Hjá hesum fólkum eru Føroyar ikki eitt vælferðarsamfelag, men eitt ómegdarsamfelag.
Sleppa tey út? Jú, men leikurin fær meg at grunda yvir tað torføra evnið, sum hann tekur upp.
Samfelagsliga ivist eg í, um tey sleppa nakran veg, tí stættarsfelagið er sum ein niðurvend rúsa. Ert tú einaferð endaður á botni, slepst hvørki út ella upp. Allir instansir siga nei. Neisamfelagið fer í gongd at halda teg niðri, tá tú einaferð hevur rakt botnin. Tað hava vit nevndir og lønt fólk til. Her manglar bara at enn ein tíðarvilstur øvrigtheitspersónur sigur, at nú skal øll brennivínssøla halda uppat og landið forvinna minni uppá tær alkohollagnur, ið sløðast á Hoyvíksvegnum hinumegin Mentamálaráðið.
Men ein persónligur møguleiki, tá ómegdarsamfalagið svíkur, er at gera seg leysan av harðskapselvandi makanum, til hin næsti í røðini pikkar uppá, og rúsan aftur letur seg upp. Ein annar møguleiki er varisliga at fara undir eina útbúgving, so sum ráðini og møguleikarnir nú einaferð eru hjá kjallarabúgvum, har treytir og karmar eru kargir.
Sum leikurin líður, endar og ljósini tendra, fái eg ringan smakk í munnin. Hetta er klárasta mynd eg havi sæð av stættarsamfelagnum. Tey av botni eru ikki umboðað á stólarekkjunum til frumsýningina. Tað rámar meg serliga hart og ger endamálið við avdúkandi sjónleiki opinbart. Fólk hava hug at hyggja niður. Og Laura sigur mær eina djúpt persónliga søgu við sama tema, meðan vit skeinkja okkum eitt vínglas.
ÓMEGD er ein leikur, ið fær okkum at lata eyguni upp fyri einum álvarsligum vandamáli, sum av órøttum rakar tyngst og harðast hjá teim veikastu, ið longu frammanundan eru á botni. Tað er staðfest í kanningum og frásagnum, og nú eisini eru settar á pall, klárar til undirvísing.
Tað er sjáldsamt sum føroyskar pallframførslur, fyrst filmurin hjá Sakaris, og nú leikurin hjá Kristinu, appelera til undirvísingarverkið.
ÓMEGD er ein sterk og sjálvrannsakandi uppliving at fáa egnan veruleika remedieraðan beint í høvdið. Okkara egna veruleika. Tað er sjónleikur sum er beint frammaná.
Myndirnar, sum Høgni Heinesen tók, eru frá Tjóðpallinum.


text: LINK er barna og ungdómsarbeiði fyri øll børn ið ganga í 5. flokki og eldri. LINK er hósdagar kl. 18:30 - 20:30 í City Church, men eina ferð um mánaðin. verður farið heim til eitt av børnunum. Í LINK hava vit ymiskar aktivitetir, ið eru stuttligir, kreativir, avbjóðandi og mennandi fyri tann einstaka unga. Vit byrja við ”ísbrótara” hvørja ferð. Stutt andakt/Guds orð er eisini hvørja ferð, ið skal veita børnunum troyst, styrki, uppmuntring og hjálp til gerandisdagin. Biðið verður saman og børnini hava møguleika at koma við bønarevnum, um okkurt er, ið tey ynskja, at vit í felag skulu biðja fyri


text:
Sápmi
Sápmi (sámiskt: Sápmi, Sámieatnan) er sámiska heitið fyri Sámaland, sum er ein partur av Noregi, Svøríki, Finnlandi og Russlandi. Sámarnir hava búð í Sápmi í túsundtals ár, og teir hava leingi einki stórvegis samband havt við umheimin. Sámarnir hava egið mál og serstaka mentan og royna at vinna sær størri sjálvræði í landøki sínum. Sámarnir hava eisini sítt flagg, sjálvt um teir, landafrøðiligt, eru borgarar í fleiri ymiskum londum. Sámiska flaggið hevur fleiri litir og eins og tað grønlendska, ein sirkul ella ein ring. Hjá mongum sámum er reinsdjórahald enn høvuðsvinna, men gongdin er, at teir meir og meir liva sum øll hini fólkini í hesum londum.
Innihaldsyvirlit
Søga[rætta | rætta wikitekst]
Í 18. øld royndi danska-norska ríkið at fáa betri eftirlit við sámunum. Roynt varð at fáa teir at taka við kristnari trúgv.
Sámarnir hava ongantíð sjálvir átt kong ella høvding. Teir flestu hava upp ígjøgnum tíðirnar livað av reinsdjóraveiði, fiskiskapi og landbúnaði. Ein partur flytur úr einum staði í annan. Teir fara við reinsdjórafylgjunum, sum á sumri halda til í fjøllum og á graslendi, og um veturin leita inn í skógin ella oman at strondini.
Norski presturin Thomas von Westen (13. september 1682 - 9. apríl 1727) fór við loyvi frá stjórnini í Keypmannahavn at boða kristindómin fyri sámunum. Hann var strangur ímóti teimum, sum ikki vildu taka við kristnari trúgv. Fleiri túsund rúnatrummur vórðu brendar, og tey, sum ikki vildu sleppa gomlu trúnni, vórðu dømd til deyða. Thomasi von Westen dámdi ikki, at konufólk og mannfólk høvdu sama rætt at taka samfelagsligar avgerðir. Men hann lærdi seg sámiska málið, tí hann helt tað vera rímiligt, at kristindómurin varð boðaður teimum á teirra egna máli. Í 18. øld tóku fleiri og fleiri sámar við kristnari trúgv bæði í Noregi, Svøríki og Finnlandi.
Í 1751 fingu Danmørk, Noreg, Svøríki og Finnland sett fast mark norðanfyri. Sámaland varð býtt eftir landamørkunum. Men henda samtykt galt ikki teir sámar, sum fluttu úr einum staði í annan. Teir sluppu um mørkini við reinsdjórum sínum, og fingu veiði- og fiskirættindi har, teir komu. Teir sluppu eisini undan hertænastu.
Men seinast í 18. øld var nýggjur vandi á ferð. Av vatnflóð, felli og ov stórum fólkavøkstri fluttu bøndur í hundraðtali úr Eysturdali og Gudbrandsdali til Norðurlandið, Troms og Finnmørkina. Myndugleikarnir eggjaðu fólki at flyta. Tørvur var á bóndum norðanfyri. Niðursetufólkið fekk fastan bústað og eisini ognarætt til jørðina. Hetta kom sámunum dátt við. Teir vórðu riknir burtur og mistu bæði fiskirættindi og veiðirættindi. Meira enn so, at niðursetufólkini tóku burtur av reinsdjórafylgjunum og góvu sámum einki afturfyri.
Hvør?[rætta | rætta wikitekst]
Sámiska búøkið, Sápmi, røkkur frá eysturstrondini á Kolahálvoynni í (Russlandi), um alt Norðurnoreg, inn í Norðurfinnland og Norðursvøríki suður til Jämtlands og Idre. Tað eru um leið 60 000 sámar í Sápmi. Av teimum búgva umleið 35–40.000 í Noregi, 6000 í Finnlandi, 15–20.000 í Svøríki og 2000 í Russlandi. Tølini eru tó óneyv og byggja á metingar. Til eru kanningar, sum benda á, at talið er lágt sett, og at nógv fleiri hava røtur í sámiska fólkinum, men mong vita tað kanska ikki ella vilja ikki kennast við tað.
Samiskt mál[rætta | rætta wikitekst]
Sámiska málið verður vanliga býtt í trý máløki: eystursámiskt, miðsámiskt og suðursámiskt. Mett verður, at harumframt eru um leið 20 000 sámar, sum duga nakað av sámiskum. Kanska eini 85–90 % av øllum, ið tala sámiskt, tala norðursámiskt. Tað eru orð í sámiskum, sum tað ber til at fylgja fleiri enn 6000 ár aftur í tíðina, t.d. njuolla (pílur), juoksa (bogi), suotna (sina), guolli (fiskur), njoammil (hara) - Dømini eru á norðursámiskum.
Joyk[rætta | rætta wikitekst]
Vit føroyingar siga ikki, at vit syngja, tá vit kvøða. Sámar siga ikki, at teir syngja, tá teir joyka.
Tá ein sámi joykar, verður hann tað, hann joykar, og ger sjálvur bæði ljóð og orð.
Joykið kann vera eitt ávíst dýr, fólk ella landslag, og við sínum serligu ljóðum og fáum orðum joykar hann tað, sum hann hevur at bera fram.
Bókmentir og tónleikur[rætta | rætta wikitekst]
Sjálvt um tann fyrsta bókin varð prentað á sámiskum í 1619, so leið heilt út í 1900-talið, áðrenn sámiskir rithøvundar fóru at skriva á sámiskum. Í Noregi skrivaði Anders Larsen skaldsøguna Beaivvi Álgu (Sólarrenningin), sum varð givin út í 1912. Í Finnlandi kom yrkinga- og stuttsøgusavn Peter Jalvits Muohtačalmmit (Kavaflykrur) út í 1915. Upp aftur størri týdning hevði bók Jóhan Turkis Muitalus Sámiid Birra (Søgan Um Sámarnar), sum varð givin út á fyrsta sinni í 1910. Nevndu bøkur eru allar givnar út av nýggjum og verða nýttar eitt nú í undirvísing á fróðskaparsetrum.
Søgn úr Sámalandi[rætta | rætta wikitekst]
Einaferð var tað ein sámi, sum gekk einsamallur úti á heiðini. Tá fingu nakrir tsjudar eyga á hann og hildu eftir honum.
Maðurin, neyðardýrið, visti sær eingi onnur ráð enn at
renna undan. Hann helt til beins og slapp sær til rýmingar. Hann rann og rann, men hvagar skuldi hann fara? Í tí hann leyp upp um ein heygg, fekk hann eyga á eina holu.
Maðurin var kvikur og kreyp sær inn í holuna.
Ein eiturkoppur sat uttan fyri holuna, og tá maðurin var kropin innum, spann hann eitt lokkanet fyri allan holumunnan. Tsjudarnir undraðust á,
hvar maðurin kundi hava fjalt seg. Teir leitaðu og leitaðu. Ein teirra kom fram við holuni, men tá hann sá lokkanetið, fór hann framvið og vendi
aftur til hinar tsjudarnar.
- Gamlir sámar hava enn ta trúgv, at tú ikki skalt drepa ein eiturkopp, tí hann hevur bjargað mannalívi.
Faðir vár á sámiskum[rætta | rætta wikitekst]
Áhčči min,
don guhte leat almmis.
Basuhuvvos du namma.
Bohtos du riika.
Šaddos du dáhtu, mo almmis nu maiddái eatnama alde.
Atte midjiide odne min beaivválaš láibámet.
Ja atte midjiide min suttuideamet ándagassii
nu go maiddái mii ándagassii addit min velggolaččaidasamet;
ja ale doalvvo min geahččalusa sisa,
muhto beastte min bahás eret.
Dasgo du lea riika ja fápmu ja gudni agálasvuhtii! Amen.
Annað[rætta | rætta wikitekst]
- Dunnaldur Dunna á sámiskum; Vulle Vuojaš
- Í 1980 vann "Samii Ædnan" frá Sámalandi (Sápmi) norska Melodi Grand Prixið.


text:
Kunning um stakgreinalestur
Stakgreinalesandi eru lesandi, sum fylgja undirvísing og fara til próvs í einstøkum lærugreinum/skeiðum uttan at vera innskrivað til fullan lestur.
Stakgreinalesandi søkja um upptøku til hvørt skeið sær og skulu lúka somu krøv til upptøku sum onnur lesandi. Tað merkir, at um tey søkja inn á seinna part av BA, mugu tey hava staðið fyrra part av BA í føroyskum. Til MA-lestur krevst BA-prógv í føroyskum. Eisini ber til at søkja um upptøku á BA og MA eftir undantaksreglum, sum eru nevndar í námsskipanini síðu 11: Undantøk í upptøkutreytum til BA-evni og síðu 41: Undantøk í upptøkutreytum til MA-evni.
Stakgreinalesandi kann vera tikin upp, um pláss er á skeiðinum.
Gjaldið fyri stakgreinalestur er 200 kr./ECTS, sum verður goldið, áðrenn skeiðið byrjar.
Skeiðsgjaldið er fyri undirvísing, vegleiðing, próvtøku og umsiting.
Søkt verður um upptøku til stakgreinalestur við umsóknarblaðnum niðanfyri.
Fulltíðarlesandi á Setrinum kunnu taka stakskeið á øðrum útbúgvingum uttan at gjalda.
Aðrar treytir
Lesandi, sum eru innskrivað til fult nám áðrenn juni 2013, men sum hava lisið eina lærugrein ella nakrar fáar í senn, kunnu halda fram í tvey ár undir verandi treytum, t.e. til august 2015. Hesi verða skrásett sum stakgreinalesandi (umsóknarblað skal útfyllast), tó uttan at gjalda hetta tíðarskeiðið.
Lesandi við serligum tørvi kunnu fáa undantøku frá hesum reglum.
Stakskeið heystið 2016 BA (sí Skeiðslýsingar heystið 2016 undir BA seinni partur)
Stakskeið heystið 2016 MA (sí Skeiðslýsingar heystið 2016)


text:
Føroya Bjór renningin 2013
Mynd: www.treysti.fo
Leygardagin 1. juni kl. 11.00 skipar Treysti fyri árligu Føroya Bjór renningini. Hetta er 17. árið á rað, at Treysti skipar fyri hesi renning í miðbýnum á Norðoyastevnu. Tað var í 1997 at fyrstu ferð runnið bleiv inni í býnum á Norðoyastevnu, og at renningin varð skipað, sum ein býarrenning. Hetta var eisini fyrstu ferð at skipað bleiv fyri renning fyri børn í ymsum aldursbólkum.
Í ár verður renningin leygardagin 1. juni kl. 11.00, tvs. somu tíð sum seinasta ár. Rutan hjá børnum verður runt Lítla Eið, tvs. at runnið verður eftir Skúlavegi, Gerðagøtu og Biskupsstøðgøtu.
Rutan hjá teimum vaksnu verður tann sama sum seinastu árini. Runnið verður eftir Skúlavegi, Gerðagøtu, Oyravegi, til nýggju Rundkoyringina, Bøgøtu og so Biskupstøðgøtu. Teinurin er óbroyttur tvs. 5 km. Rennast skulu knapt trý umfør av hesi rutu.
Hjá øllum børnum verða startur og mál á vegnum uttanfyri Telebúðina. Tey vaksnu byrja við trappuna hjá gamla Tekniska Skúla og koma á mál vi Telebúðina.
Hesuferð verður talan um DAF-góðkenda 5 km rutu.
Nú skipar FÍF aftur fyri Grand Prix á stevnum í summar, og hetta verður so fyrsta umfarið.
Aldursbólkar síggja soleiðis út:
• Kvinnur opin bólkur (f. -1997) tvs. 16 ár ella eldri
• Menn opin bólkur (f. -1997) tvs. 16 ár ella eldri
• Kvinnur (K45+) veteranar (f. 1958-1967) tvs. 46-55 ár
• Menn (M45+) veteranar (f. 1958-1967) tvs. 46-55 ár
• Kvinnur (K55+) superveteranar (f. -1957 ella fyrr) tvs. 56 ár ella eldri
• Menn (M55+) superveteranar (f. -1957 ella fyrr) tvs. 56 ár ella eldri
Aldurin verður roknaður sum blivin aldur tá árið er runnið.
Skráin
Skráin fyri rennikappingina leygardagin 1. juni á Norðoyastevnu sær soleiðis út:
kl. 11.00 Menn/Kvinnur opin bólkur (f. 1997 ella fyrr) - 5 km
kl. 11.00 Veteranar (f.1958-1967) - 5 km
kl. 11.00 Superveteranar (f.1957 ella fyrr) - 5 km
kl. 11.45 Dreingir-7/Gentur-7 (f.2006 ella seinni) - 665 m
kl. 11.55 Dreingir-10/Gentur-10 (f.2003-2005) - 665 m
kl. 12.05 Dreingir-13/Gentur-13 (f.2000-2002) - 1.330 m
kl. 12.15 Dreingir-17/Gentur-17 (f.1996-1999) - 1.330 m
kl. 12.30 Heiðursmerkjahandan uttanfyri Telebúðina
Heiðursmerki verða latin til nr. 1, 2 og 3 í øllum bólkum, og steyp verður latið skjótastu kvinnuni og manninum á 5 km teininum.
Tilmelding fer fram á heimasíðuni hjá FÍF, har gjaldast kann við DANKORTI. Freistin fyri onlinetilmelding er fríggjakvøldið 31. mai klokkan 21.00. Luttøkugjaldið er kr. 60 fyri vaksin og kr. 30 fyri børn. Leinkja til tilmeldingina er HER.
Eisini ber til at eftirtilmelda seg við Telebúðina, í seinasta lagi ½ tíma áðrenn renningarnar byrja, og tá er kostnaðurin kr. 70 fyri vaksin og kr. 40 fyri børn. Allir luttakarar verða bidnir um at møta við Telebúðina í góðari tíð áðrenn renningin byrjar.
Øll eru vælkomin at verða við, eisini tey, sum ikki ætla at luttaka í Grand Prix, og vónar Treysti, at undirtøkan verður minst líka góð, sum hon hevur verið øll árini frammanundan.


text:
Ross í ferðsluni
Viðhvørt er neyðugt hjá reiðfólki at ríða í vegjaðaranum. Nógv vita ikki, hvussu tey eiga at bera seg at í mun til ross og teirra atburð. Tíbetur er sjáldsamt, at óhapp henda við rossum í ferðsluni.
Torført er at vita, hvussu eitt ross reagerar, um tað hvøkkur við. Fer tað at renna, sparka, ella loypir tað til síðuna? Vandamiklu støðurnar kunnu fyribyrgjast. Koyrir tú varliga og gevur rossinum pláss, standast vanliga ikki trupulleikar.
Brádlig ljóð ræða rossið
Flestu ross ræðast ikki bilar, men rossið kann gerast bangið fyri øðrum á vegnum, t.d. um ein plastikkposi brádliga fer á flog ella fyri brádligum ljóðum. Umráðandi er ikki at floyta ella spita, tá tú koyrir framvið einum rossi.


text:
19. oktober 1995Nr. 147
Kunngerð um burturkast, sum broytt við kunngerð nr. 90 frá 28. september 2007
Við heimild í §§ 4, 6, 7, 35, 56, 57 og 72 í løgtingslóg nr. 134 frá 29. okt. 1988 um umhvørvisvernd hevur Føroya Landsstýri fyrisett:
Kap. 1.
Økið, sum kunngerðin fevnir um
§ 1. Kunngerðin fevnir um alt burturkast, sum ikki onnur lóggáva er um.
Stk. 2. 1) Boð, sum kommunustýrið gevur við heimild í kunngerðini víkja tó fyri møguligum boðum ella góðkenningum, sum Umhvørvisstovan gevur ella hevur givið við heimild í kap. 5 í løgtingslóg um umhvørvisvernd, jvb. § 1, nr. 4) í kunngerð nr. 54 frá 3. mai 1994 um at leggja eftirlits- og umsitingaruppgávur eftir umhvørvisverndarlógini til Umhvørvisstovuna.
Kap. 2.
Húsarhaldsburturkast
§ 2. Kommunustýrið skal hava eina innsavningarskipan (dagrenovatión) til alt húsarhaldsburturkast. Skipanin skal umfata húsarhald, virkir, stovnar, v.m.
§ 3. Kommunustýrið kann gera av, at innsavningarskipanin eftir § 2 ikki skal umfata húsarhaldsburturkast frá virkjum, stovnum, o.l., ella ikki skal umfata ávís sløg av húsarhaldsburturkasti. Kommunustýrið skal tá í staðin vísa á ein avhendingarmøguleika.
Kap. 3
Serliga dálkandi burturkast
§ 4. Kommunustýrið skal hava eina sjálvstøðuga innsavningar- og avhendingarskipan fyri burturkast, sum er nevnd í fylgiskjali til kunngerðina (serliga dálkandi burturkast). Skipanin skal umfata húsarhald og virkir.
Stk. 2. 1) Umhvørvisstovan kann gera broytingar í fylgiskjalinum.
§ 5. Einhvør, sum handfer ella burturbeinir serliga dálkandi burturkast, hevur ábyrgdina av, at hetta ikki elvir til dálking ella vanda fyri dálking av luft, jørð, vatni ella havi.
Stk. 2. Einhvør, sum er atvoldin til dálking við serliga dálkandi burturkasti ella er varugur við tílíka dálking á sínari ogn, skal beinanvegin boða kommunustýrinum frá.
§ 6. Virkir, sum handfara ella burturbeina serliga dálkandi burturkast, skulu boða kommunustýrinum frá. Fráboðanin skal upplýsa um slag, innpakking og nøgd av burturkastinum, og skal gerast á fráboðanarkortið sambært nærri ávísing frá móttøkustøðini fyri serliga dálkandi burturkast.
Kap. 4.
Annað burturkast
§ 7. Til annað burturkast skal kommunustýrið vísa á avhendingarmøguleika ella hava innsavningarskipan.
§ 8. Kommunustýrið skal hava móttøkustøð, t.d. bingjupláss, har møguleiki er hjá borgarum at sleppa av við burturkast.
§ 9. Handlar, kioskir o.l. skulu uttanfyri hava nøktandi tal av ruskíløtum til nýtslu hjá viðskiftafólkunum.
Kap. 5.
Nýtsluskylda
§ 10. Tað áliggur øllum at nýta innsavningarskipanirnar hjá kommunustýrinum ella tann avhendingarmøguleika, ið kommunustýrið vísir á. Tað er ikki loyvt at tveita ella lata burturkast, harundir ónýtilig akfør, skipsvrøk, fiskaslógv, havhestafjøður, v.m., liggja og rekast í haga, fjøru, á sjógvi, fram við vegi ella aðrastaðni.
§ 11. Burturkast skal avhendast regluliga fyri at fyribyrgja uppsavnan á staðnum. Kommunustýrið skal um neyðugt geva boð um, hvussu reglulig avhendingin skal vera.
Kap. 6.
Brenning av burturkasti
§ 12. 1) Brenning av burturkasti er bannað uttan við loyvi frá Umhvørvisstovuni eftir kap. 5 í løgtingslóg um umhvørvisvernd.
Stk. 2. Loyvt er tó at brenna burturkast, sum ikki er dálkandi (óviðgjørdur viður, pappír o.t.) í eldstaði og smáum ovnum í heimahúsum.
Stk. 3. Loyvi til at brenna nýggjárs- og jóansøkubál o.t. kann verða heimilað í burturkastsamtykt, jvb. § 56 í løgtingslóg um umhvørvisvernd, ella sambært góðkenning frá kommununi, um tað ikki hevur við sær ampa fyri grannalagið.
Stk. 4. Um brenning umfatað av stk. 2 ella 3 veldur til ampa, skal kommunustýrið geva boð um at gevast skal við brenningini, og at burturkastið skal koyrast til kommunalu móttøkustøðina fyri burturkast.
Kap. 7.
Felags ásetingar
§ 13. Kommunustýrið kann áleggja virkjum, stovnum o.t., sum avhenda burturkast, at geva allar neyðugar upplýsingar um tað, eins og álagt kann verða teimum at taka sýni av burturkastssamansetingini og at kanna umhvørvisárinið av burturkastinum.
§ 14. Kommunustýrið kann seta krøv um samansetingina av burturkastinum, harundir krevja, at burturkastið skal reinsast ella skiljast eftir ávísum reglum.
§ 15. Kommunustýrið skal um neyðugt fyri at fyribyrgja og basa ampum av burturkasti, geva boð um, hvussu burturkastið skal goymast, handfarast, v.m., harundir at burturkastið skal verða burturbeint innan nærri ásetta freist.
Stk. 2. Um boð eftir stk. 1 ikki eru lýdd innan ásettu freistina, skal kommunustýrið beina burturkastið burtur fyri rokning hjá tí, ið hevur fingið boðini.
Stk. 3. Um tað ikki ber til at ávísa hvør hevur ábyrgdina av burturkasti, sum liggur og rekst, ella á annan hátt ikki er tikið upp og burturbeint samsvarandi reglunum í hesi kunngerð, hevur kommunustýrið ábyrgdina av upptøkuni, og at beint verður fyri burturkastinum.
§ 16. Fyri goymslu, handfaring og viðgerð av burturkasti kann kommunustýrið áseta eitt gjald eftir góðkenning frá Føroya Landsstýri.
Kap. 8.
Eftirlit
§ 17. Stovnar, virkir o.l. skulu til eina og hvørja tíð kunna skjalprógva, at burturkastið er innsavnað, goymt, handfarið og burturbeint/avhent samsvarandi hesi kunngerð ella á annan góðkendan hátt.
§ 18. 1) Kommunustýrið er, eftir at hava boðað Føroya Landsstýri frá hesum, heimilað at leggja eftirlitsuppgávur sínar eftir hesi kunngerð til kommunufelagsskap ella til Umhvørvisstovuna.
Stk. 2. 1) Um kommunustýrið ella kommunufelagsskapur ikki røkir tær eftirlitsuppgávur, sum eru álagdar kommunustýrinum eftir hesi kunngerð, kann Umhvørvisstovan geva kommunustýrinum boð um, hvussu viðurskiftini skulu fáast í rættlag, ella Føroya Landsstýri kann geva boð um, at eftirlitið heilt ella partvíst skal verða framt av Umhvørvisstovuni.
Stk. 3. 1) Um illgruni er um álvarslig brot á hesa kunngerð, kann Umhvørvisstovan fremja beinleiðis eftirlit uttan um eftirlitsmyndugleikan á staðnum.
Stk. 4. 1) Eftirlit hjá Umhvørvisstovuni eftir stk. 1 og 2 verður útint fyri kommunustýrisins rokning.
§ 19. Eftirlitið verður útint samsvarandi kap. 7 í løgtingslóg um umhvørvisvernd.
Kap. 9.
Kæra
§ 20. 1) Avgerðir hjá kommunustýri ella kommunufelagskapi eftir hesi kunngerð kunnu samsvarandi kap. 11 og 12 í løgtingslóg um umhvørvisvernd kærast til Umhvørvisstovuna. Avgerðir hjá Umhvørvisstovuni kunnu kærast til Føroya Landsstýri.
Kap. 10.
Revsing og gildisreglur
§ 21. Brot á
1) § 2, § 3, § 4, stk. 1, 5, stk. 1 og 2, § 6, § 7, § 8, § 9, § 10, § 11, og § 12, stk. 1 og 4, § 15, stk. 1, 2 og 3 og § 17,
2) ella tann, sum ikki ger eftir boðum ella krøvum givin við heimild í § 11, § 12, stk. 4, § 13, § 14, § 15, stk. 1, og § 18, stk. 2,
3) ella heldur treytir í loyvum, givin við heimild í § 12, stk. 3 verður revsaður sambært § 72 í løgtingslóg nr. 134 frá 29. oktober 1988 um umhvørvisvernd.
§ 22. Henda kunngerð fær gildi 1. desember 1995.
Stk. 2. Samstundis fer úr gildi kunngerð nr. 41 frá 9. apríl 1992 um burturkast.
Stk. 3. Avgerðir tiknar eftir ta í stk. 2. nevndu kunngerð verða framhaldandi í gildi, til tað við heimild í hesi kunngerð verður tikin nýggj avgerð. Brot á slíkar avgerðir verða revsaði sambært higartil galdandi reglum.
.
.
.
.
A. Fitievni av djórum og plantum
Burturkast av vaski- og reingerðarevnum frá framleiðslu av vaski- og reingerðarevnum, sum t.d. kunnu innihalda alkalifosfat, -karbonat, -hydroxid og natriumhypoklorit.
Organisk loysingarevni við organisk bundnum halogeni, uttan eldfimt loysingarevni, t.d. methylenklorid, triklorethylen, triklorethan, og perklorethylen.
Organisk loysingarevni við organisk bundnum halogeni, blandað við eldfimum loysingarevnum, t.d. perklorethylen + butanol.
Organisk loysingarevni við ongum organisk bundnum halogeni, men blandað við evnum, sum hava organisk bundið halogen ella svávul.
PCB- og PCT- burturkast. Bland, sum innihalda PCB (polyklorerað biphenyl) og/ella PCT (polyklorerað terphenyl) umframt brúktar lutir og tól, sum innihalda PCB og/ella PCT.
Flótandi burturkast frá framleiðslu av organiskum evnum, sum innihalda eiturevni og organiskt bundið halogen og/- ella svavul.
Flótandi burturkast frá framleiðslu av organiskum evnum, sum innihalda organiskt bundið halogen og/-ella svávul.
Evja fra plastálegging, sum inniheldur PVC og organisk loysingarevni, t.d. bensin og terpentin.
Fastar leivdir frá endurvinning av loysingarevnum við halogeni, sum kann innihalda olju, fiti og leivdir av loysingarevnum.
Fastar leivdir frá framleiðslu av organiskum evnum, sum innihalda eiturevni og organiskt bundið halogen og/ella svávul.
Fastar leivdir frá framleiðslu av organiskum evnum, sum innihalda organiskt bundið halogen og/ella svávul.
Organisk loysingarevni, sum innihalda aromatisk loysingarevni, men ikki evni við organisk bundnum halogeni ella svávuli, t.d. toluen, xylen, cellulosutynnari, terpentin, petrolium.
Organisk loysingarevni, sum hvørki innihalda aromatisk loysingarevni ella evni við organisk bundnum halogeni ella svávuli, t.d. aceton, keton, alkohol, reinsibensin, hexan, dimethylformamid.
Burturkast av prentlitum, máling, lakki og træverju, ið innihalda leivdir av organiskum loysingarevnum. Burturkast av prentlitum, máling og lakki, ið ikki innihalda leivdir av organiskum loysingarevnum.
Tjøra og rustverjuolja, sum møguliga kunnu innihalda loysingarevni.
Bland við alkoholi og vatni, nýttar til vasking av nylonprentmót og leivdir frá endurvinning av hesum.
Leivdir fra destillatión av blandingum, sum innihalda aceton, styren og óhert polyester.
Organisk evni við metallsambindingum, tó ikki kyksilvuri, t.d. tetraethylblýggj, tetramethylblýggj og organiskar tinsambindingar, møguliga blandaðum við bensini.
Flótandi organiskar leivdir frá destillatión, sum ikki innihalda evni við organisk bundnum halogeni ella svávuli.
Formaldehydloysingar við minni enn 30% av formaldehyd.
Útmylki (emulsiónir) av vatni og phenoli og/ella formaldehydi.
Di-isocyanat, t.d. toluen-de-isocyanat (TDI) og methylen-di-isocyanat (MDI).
Frostløgur, t.d. ethylenglycol.
Evja av latexi og gummi, sum innihalda organisk loysingarevni. Innihalda harpiks, polymeriseringa- evni umframt bensin og/ella toluen og/ella onnur organisk loysingarevnir.
Evni fra smyrjioljuendurvinning, ið innihalda sterka sýru, t.d. svávulsýru, svávulsýrling og blýggj.
Límburturkast, ið inniheldur organisk loysingarevni umframt leivdir av tvíkomponentlími.
Fastar leivdir frá framleiðslu av organiskum evnum, ið ikki innihalda evni við organiskt bundnum halogeni ella svávuli.
Dust fra framleiðslu av bremsikubbum, kílareimum og flutningsbondnum, ið innihalda asbest og/ella metal, t.d. antimon, blýggj og kopar.
Rótamorl via blýggjsambindingum.
D. Ólívrunnin evni
Súr bland við vatni og evnum, ið innihalda kromsambindingar.
Súr bland við vatni, sum innihalda salpetursýru, men ikki flussýru, og sum kunnu innihalda metalsambindingar.
Súr bland við vatni, sum innihalda flussýru og/ella sølt av flussýru (flourid) , og sum kunnu innihalda metalsambindingar.
Súr bland við vatni, sum innihalda saltsýru, svávulsýru ella fosforsýru, og sum kunnu innihalda metalsambindingar.
Fotografiskur framkallari.
Fotokemikaliur, ið innihalda kromsambindingar. Bleikjari. støðgari, herðari o.t.
Fikser.
Bland við vatni og lúti uttan cyanid, t.d. avfeittari og metaláleggingarløgur, sum kunnu innihalda metalsambindingar.
Bland við vatni og lúti við cyanid, t.d. avfeittari og metaláleggingarløgur, sum kunnu innihalda metalsambindingar.
Evja vill metalhydroxidi og metaloxidi, sum inniheldur krom, kopar, nikkul, sink, blýggj, kadmium ella silvursambindingar.
Evja fra roykreinsing fra metal- og jarnstoypivirkjum, ið innihalda oxid og sulfat av blýggj, kadmium, kopar, sink, krom, nikkel, jarn, vanadium ella aluminium.
Burturkast fra litingarvirkjum. T.d. imprægneringsløgur, sum inniheldur pentaklorphenol ella sambindingar av metal og/ella loysingarevnum.
Evja við vatni frá trýstimprægnering av viði við óorganiskum søltum, ið innihalda kopar, krom, arsen ella fluorsambindingar.
Herðarasølt, við natrium- og bariumcyanid og sodasambindingum.
Kyksilvurburturkast, sum metalisk kyksilvur, organisk og óorganisk kyksilvursambindingar, t.d. sublimat.
Leivdir av motorolju, gear- ella hydraulikolju, hitatransmissiónsoljum, sum t.d. transformatorolja, smyrjolju, smyrjifiti, leivdum úr olju- og bensinútskiljarum, bori- og skerioljur, oljuútmylki, motorbensin, petrolium, dieselolja, gassolja, fuelolja og aðrar leivdir, sum eru oljudálkaðar.
F. Annað burturkast
Klútar, nógv dálkaðir við organiskum loysingarevnum.
Akkumulatorar og battaríir.
Burturkast frá framleiðslu av evnafrøðiligum oyðingarevnum.
Burturkast av heilivági.
Kemikaliuburturkast frá starvsstovum og royndarstovum.
Burturkast av glas- og steinull, ið inniheldur fenol. Burturkast sum inniheldur asbest, t.d. bjálvingartilfar og bygningsplátur úr asbest.
Løgir við CFC, HCFC og líknandi evnum, t.d. frá køli- og frystiskipanum og eldsløkkingarskipanum.
1) Broytt við kunngerð nr. 90 frá 28. september 2007, har § 15 er soljóðandi: “Henda kunngerð kemur í gildi 1. oktober 2007.”


text:
« Back to list
Eitt ynski á ferð
[This text is not available in English]
Barnafestivalurin 2017
Planeta 15 og Dagarnir 2016 í samstarvi við Norðurlandahúsið presentera Eitt ynski á ferð.
Ein sansavilliniborg fyri øll úr 7 árum og uppeftir.
Eitt ynski á ferð er ein livandi sansalig ferð um eitt persónligt ynski og um teir óteljandi møguleikarnar, sum finnast her og nú.
Hetta er ein søga um ynski – bæði egin og felags. Eitt leikverk, sum er ein ferð, sum áskoðararnir fara á saman. Tað er eitt ævintýr fyri sansirnar. Eitt spæl fyri forvitnið. Friður fyri sálina. Ein ferð inn í ein heim, har tínir dreymar kunnu fáa skap, har tú kanst byrja (her og nú) at gera teir til veruleika.
Eitt ynski á ferð er ein (ferða)framførsla fyri øll menniskju, sum hava eitt ynski. Aldur, stødd ella litur á ynskinum er líkamikið. Øll eru vælkomin inn í hesa skýmingarvilliniborgina.


text:
- Tíðindi, mentan og ítróttur
Stuttsøgur og leikir
Henda sending er ikki tøk á heimsíðuni..
Vanliga eru tvær orsøkir til at ein sending ikki er tøk:
- Sendingin er ikki frígivin enn.
Hetta merkir vanliga at sendingin er ávegis..
Royn aftur um eina løtu. Vanligt er, at sendingar ikki eru tøkar á netinum fyrr enn sendingin verður send í sjónvarpinum.
- Sendingin er tikin av heimasíðuni
Sendingar eru vanliga bert tøkar í eitt ávíst tíðarbil.
Tað er ymiskt hvussu longi sendingar eru tøkar - sendingar, ið KvF ikki sjálvt hevur framleitt eru bert tøkar í styttri tíðarbil.
Tak niður
Stuttsøgur og útvarpsleikir, ið hava verið at hoyra í útvarpinum, eru tøk her á síðuni í ein mánaða eftir, at tey eru send.


text:
15. Mar 2018
Málningarnir hugtaka, og stóru hendurnar á ommunum fáa børnini at hugsa. Spurningar fáa svar, og svarini føða aðrar spurningar. Líti fuglurin og hegnið ganga aftur, stóra fjallið myndast í sínum veldi, stórt og smátt, kalt og fjálgt, fjøtrað og fræst.
Meira á næstu síðu
14. Mar 2018
Øll børn í Føroyum hava rætt til fyribyrgjandi heilsukanning hjá kommunulækna, tá ið tey fara í skúla, og tá ið tey fara úr skúlanum. Hetta er liður í almenna tilboðnum til øll børn og ung í Føroyum um fyribyrgjandi heilsukanningar hjá kommunulækna.
12. Mar 2018
Eitt ár eftir, at fyrsta skotið varð latið av úti á Fløtum, eru stálbjálkarnir uppsettir yvir ítróttarhøllini, ið liggur næst Marknagilsvegnum
09. Mar 2018
Sunnvá Fagradal gongur í 9. flokki í Stranda skúla. Seinastu tvær vikurnar hevur hon verið í starvsvenjing í skúlanum á Fløtum.
09. Mar 2018
Býr ein youtube-ari í tær ella kanska ein filmsleikstjóri? Royn teg so og far og ger ein stuttfilm, sum nógv fólk sleppa at síggja.
Meir á næstu síðu
08. Mar 2018
Alt varð lagt til viks eina løtu í kavaveðrinum í dag
08. Mar 2018
Flest øll “sprota” nógv, og nú kanst tú gera tað uppaftur meira. Orðabøkur og fleiri møguleikar leggjast afturat.
07. Mar 2018
Í morgun var 8. flokkur heima á Reinsarínum, har tey hoyrdu handverkarar og yrkislærd greiða frá sínari lívsleið. Borgarstjórin, Annika Olsen, setti tiltakið kl. 10. Síðan fóru næmingarnir at lurta eftir frásagnunum í hølum kring Reinasaríið.


text:
Orð: Steintór Rasmussen
Lag: Ingi Isaksen
Eg eigi 20 robottar teir eru kul teir eru space
19 rúmdarmenn sum hava stuttligan heys
18 supermenn sum bæði klatra og flúgva
ein eiturkoppabý har 17 spidermenn búgva
16 micromenn teir eru nokkso vell
Mínir 15 monstermenn eru ikki fyri smábørn og grell
14 legomenn, batmenn, flogmenn og hým
13 prutlandi, og skvutlandi og hutlandi slím
Men veitst tú hvat eg ynski mær nú
At eg kundi havt tað líka sum tú
Eg eigi 12 jólamenn og nissur eingin sær
11 sjórænarar sum stjala víða og hvar
10 actionmenn og 9 bandittar
Eg útruddi teir via mínar satelittar
8 dinosaurar 7 drekar spæli kríggj
6 tanks ein herflota øll útgerðin er nýggj
5 teknobilar, 4 missilar og 3 megaskjótar computarar
2 sjónvarp eitt til Playstation og eitt til 6 í rútara
Men veitst tú hvat eg ynski mær nú
At eg kundi havt tað líka sum tú
Hevði eg átt eina lampu eins og Aladdin
Har eg kann ynskja mær alt, ja fullkomiliga alt
Ja, ja, ja, ja, so kundi eg ynskt og valt
peika mær á alt
So kundi eg ynskt mær ein hund
Og at tey vaksnu ikki altíð høvdu skund
At eg átti ein raskan abba
At øll børnini góvust við at happa
Vitaminir til mín so eg var nummar 1 at tekna
svimja sparka rokna spæla hondbólt og egna


text:
Gjaldoyrakonta
Um virkið hevur handil við útheimin og tí hevur nógvar inntøkur í einum øðrum gjaldoyra, kunnu tit stovna eina gjaldoyrakontu, har peningurin verður settur beinleiðis inn, uttan at verða vekslaður til danskar krónur. Gjaldoyrakontan kann stovnast í øllum mest vanligu gjaldoyrunum.
Fyrimunir við gjaldoyrakontu:
- Gjaldoyrakontur kunnu stovnast í øllum høvuðsgjaldoyrum: EUR, SEK, NOK, ISK, GBP, USD, CAD, CHF og JPY
- Gjaldoyraváðin minkar
- Lægri kostnaður, tí tað eru ongar útreiðslur til veksling og kursmun


text:
Karin Margretha H. Larsen vart Ph.D. ritgerð
Mikudagin 11. februar vardi Karin Margretha H. Larsen Ph.D. ritgerð sína ”Circulation and exchange of water masses on the Faroe Shelf and the impact on the Shelf ecosystem” við Universitetið í Bergen.
Í metingarnevndini vóru:
John Simpson, professari, PhD, University of Wales, School of Ocean Sciences, Bangor University, Anglesey, UK
Ken Drinkwater, seniorgranskari, PhD, Havforskningsinstituttet, Bergen
Eva Falck, seniorgranskari, dr.scient., Geofysisk institutt, Universitetet i Bergen
Eirik Sundvor, professari við Universitetet i Bergen leiddi verjuna.
Vegleiðarar hava verið Bogi Hansen, deildarleiðari á Fiskirannsóknarstovuni og professari í havfrøði á Náttúruvísindadeildini, og Harald Svendsen, professari í havfrøði á Geofysisk Institutt á Universitetinum í Bergen.
Ritgerðin lýsir tann sonevnda sjóvarfalsfrontin sum skilir sjógvin og vistskipanina á Landgrunninum frá opnum havi. Hesin frontur hevur avgerðandi týdning fyri náttúruríkidømið í havinum kring oyggjarnar.
Ritgerðin er úrslit av gransking, sum Karin Margretha hevur gjørt í sínum starvi á Fiskirannsóknarstovuni.
Les um Karin Margrethu í Heilagrunninum


text:
Tilmæli um nýggja kanning av nýføddum í grein um CTD
Nýggj grein um CTD varð fyri kortum kunngjørd í altjóða tíðarritinum Journal of Inherited Metabolic Disease Reports við enska heitinum: Primary Carnitine Deficiency: Is foetal development affected and can newborn screening be improved?
Fyrsti høvundur er Jan Rasmussen, lækni á Landssjúkrahúsinum og Ríkissjúkrahúsinum. Viðhøvundarnir eru frá Ríkissjúkrahúsinum, Statens Serum Institut og Deildini fyri Arbeiðs- og Almannaheilsu.
Greinin snýr seg um nýfødd vid CTD og lýsir eisini yvirlitskanningina – screeningina - av nýføddum.
Funnið varð, at nýfødd vid CTD vóru eins væl fyri, tá tey vórðu fødd, sum børn uttan CTD. Eingin munur var heldur á vekt og longd. Tískil tykist CTD ikki at ávirka nýfødd.
Funnið varð eisini, at best er bert at nýta frítt karnitin til yvirlitskanning av nýføddum. Og tað tykist eisini vera ein fyrimunur at taka blóðroynd 4-9 dagar eftir føðing, heldur enn bert 2-3 dagar eftir føðing, sum verður gjørt við núverandi PKU kanning. Fyri at betra um yvirlitskanningina verður tískil tilmælt at endurtaka blóðroynd t.d. 3-4 vikur eftir føðing, tá ávirkanin frá mammuni er burtur.
Enskur samandráttur av greinini kann lesast her
Høvundarnir eru Jan Rasmussen, David M. Hougaard, Noreen Sandhu, Katrine Fjællegaard, Poula R. Petersen, Ulrike Steuerwald og Allan M. Lund.
Les um Jan Rasmussen í Heilagrunninum
Mynd: Bigstockphoto


text:
Jens Hákun Leo
11.01.2017 - 08:55
Tíðindi > Samfelag & Politikkur > Arbeiðsmarknaður
Í oktober vóru 25.512 løntakarar, árstíðarjavnað, Tað eru 527 fleiri enn fyri einum ári síðan. Sostatt heldur gongdin fram, ið nú hevur hevur staðið við í næstan trý ár, har tað hevur verið ein lítil tilgongd av løntakarum hvønn mánað síðan ársbyrjan 2014.
Hetta skrivar Hagstova Føroya á heimasíðu sínari.
Frammanundan var gongdin tann øvugta, har fíggjarkreppan í 2008 førdi við sær eina stóra afturgongd, frá 26.000 løntakarum til 23.500 í 2012.
Hagstovan greiðir frá, at í hesari øldini var stór framgongd fyrstu árini. Hetta var endin á stóru framgongdini eftir kreppuna í nítiárunum. Í 2003 steðgaði vøksturin, og ein lítil afturgongd var nøkur fá ár, har ein orsøk var, at alivinnan fór fyri bakka. Men afturgongdin vardi stutt, tí síðan kom stóri vøksturin fram til fíggjarkreppuna.
Sjálvt um tað hevur verið vøkstur seinastu trý árini, er framvegis ikki alt vunnið innaftur í mun til toppin í 2008, sigur Hagstovan.
Hagstovan vísir harnæst á, at løntakarar eftir vinnugrein vísa, at tað er stórur munur á gongdini í vinnugreinum. Í landbúnaðinum er vøksturin, sambært Hagstovuni, næstan 14%, meðan tað í ráevnisvinnuni er afturgongd uppá 20%.
Í størru vinnugreinunum er størsta framgongdin í alivinnuni. Í oktober høvdu 1.074 fólk høvuðsinntøku sína í alivinnuni, t.e. 88 fleiri enn fyri einum ári síðani. Vøksturin er 8,9%. Eisini í kommununum er stórur vøkstur. Nú arbeiða 248 fleiri í kommununum ella hjá ríkinum í mun til í oktober 2015.
Ein av orsøkunum til vøksturin man, sambært Hagstovuni, vera, at eldraøkið nú verður rikið av kommununum.
Byggivinnan hevur eisini ein vøkstur upp á yvir 100 løntakarar. Í oktober starvaðust 1.894 fólk í byggivinnuni, tað eru 101 fleiri enn sama tíðarskeið árið fyri, tá tey vóru 1.793. Vøksturin er 5,6%.
Afturgongdin rakar serliga fiskivinnuna og tað, sum hevur við sjógvin at gera. 26 færri vóru til fiskiskap, 34 færri í sjóflutningi og 70 færri í fiskavøruídnaðinum. Afturgongdin er millum 1,7 og 4,7%.
Í heilsu- og almannaverkinum eru stívliga 100 færri løntakarar, helst partvíst sum avleiðing av at eldrarøktin nú eru undir kommununum, skrivar Hagstovan at enda.


text:
Jens Hákun Leo
20.04.2017 - 14:52
Ítróttur > Ítróttur > Fótbóltur
Tað er í kvøld kl. 20.05, at tær seinru fjórðingsfinalurnar í ársins útgávu av Europa League eru á skránni
Á Old Trafford tekur Manchester United ímóti belgiska Anderlecht, eftir at fyrri dysturin ímillum liðini bæði í Bruxelles fyri einari viku síðan endaði við javnleiki 1-1.
Harvið er tað United, ið, sum nú er, hevur annað beinið í hálvfinaluni, men eftir at hava spælt eina røð av javnleikum á heimavølli higartil í ár kunnu United leikararnir tó minni enn so taka fyri givið, at teir vinna trygt á Anderlecht og leika seg víðari í hálvfinalurnar.
Hinir dystirnir í Europa League í kvøld eru hesir:
Genk-Celta Vigo (2-3)
Schalke 04-Ajax Amsterdam (0-2)
Besiktas-Lyon (1-2)


text:
Serligt barnaískoyti
Serligt barnaískoyti kann verða veitt einsamallum uppihaldara, ið ikki livir í parlagi, tað vil siga ikki er giftur ella livir saman við øðrum í parlagi, ið er at líkna við hjúnalag. Við øðrum orðum skal uppihaldarin vera reelt einsamallur.
Serligt barnaískoyti verður latið eftir umsókn og goldið út einaferð um ársfjórðingin. Søkjast skal ikki av nýggjum, um støðan er óbroytt.
Móttakarin av serligum barnaískoyti hevur skyldu at siga frá, um støðan broytist.
Einaferð um árið skal váttast fyri Almannaverkinum, at móttakari framhaldandi býr einsamøll/-mallur saman við barni/børnum, sum treyt fyri framhaldandi at fáa serligt barnaískoyti.
Upphæddirnar fyri serligt barnaískoyti kunnu síggjast á yvirlitinum Almannaveitingar upphæddir.
Umsóknarblað til serligt barnaískoyti er at finna á síðuni oyðubløð.
Dagført tann 08-07-2016


text:
Føroya størsta familjutiltak á skrá nú vikuskiftið
mentan24-05-2017 - 15:00 - Jóanis Nielsen
Fólkini ið vara av Føroya Ríðingarfelag hava seinastu nógvu vikurnar, arbeitt av øllum alvi at skipa fyri Djóradøgum 2017. Tiltakið verður í Havnardali, komandi vikuskiftið, báðar dagar kl 14 til 18.
Djóradagar verður nevnt Føroya størsta, besta og hugnaligasta familjutiltak. Orsøkin er helst at hetta er tiltak, ið burturav er ætla børnum og barnsligum sálum, nógv børn og vaksin nýta høvið á hvørjum árið, at vitja dýrini í hugnaliga umhvørvinum í Havnardali.
Tiltakið er skipað á tann hátt at djór eru bæði inni í fjósum og úti í girðingunum har rossini vanliga ganga. Felagið hevur djór av alskyns slag at vísa teimum vitjandi, líka frá heimalombum, dunnuungum, fasanar til fjallaneyt og lama.
Afturat hesum er esini gjørligt hjá børnum at royna hoppiborgir, sleppa á rossabak og nógv annað. Meðan børnini hugna sær við hesum ber til hjá teimum vaksnu at finna sær ein kaffimunn og kanska eina heimabakaða vaflu afturvið.
At tiltakið er væl dámt eru hesi boð sum felagið sendandi fekk frá einum vitjandi greitt tekin um:
"Fínasta slag tak fyri svari børnini gleða seg, og eg haldi so heilt sikkurt at djóradaganir er Føroya besta familju tiltak "
Brandur í Dali, formaður í felagnum sigur at seinastu árini hava verið væl yvir 5000 vitjandi á økinum tá Djóradagar eru á skrá, .Hetta krevur sjálvsagt nógv av felagnum og í ár eru yvir 100 fólk við til at skipa fyri tiltakinum. Brandur sigur at hetta vísur hvussu gott samanhald er í felagnum, Djóradagar hevði sjálvsagt ikki verið gjørligir, uttan stóra arbeiði hjá teimum mongu sjálbodnu hjálparfólkunum.


text:
Les áhugaverdu greinina hjá Mourits Mohr Joensen, sum hann kallar "Eitt sindur um grindahval".
Greinin er upplýsandi við myndum av grindadrápi ...
sum Rˇgvi Mouritsen hevur tiki.
Mourits Mohr Joensen, sum dagliga arbeiir ß Fiskirannsˇknarstovuni, er fastur metingarmaur, tß grind er Ý Tˇrshavn. Hansara ßhugi fyri °llum tÝ, sum Ý sjˇnum er, kemur rŠttiliga til sjˇndar Ý hesi ßhugaverdari grein um grindahvalin. Mourits hevur br˙kt Dorethu Bloch, sum keldu til greinina.
Far undir Grind og trřst ß "Eitt sindur um grindahval"


text:
Slóða fyri
Vit og skil í Klaksvíkar kommunu
Umhvørvisátakið Slóða fyri verður í Klaksvíkar kommunu frá 13. – 19. mai. Evnið í ár verður "Vit og skil", og høvuðsendamálið er at eggja øllum í kommununi at skilja enn meira burturkast.
Tak niður skránna her
Tað er Norðoya kunningarstova, ið samskipar árliga umhvørvisátakið hjá Klaksvíkar kommunu, sum í fjør fekk heitið Slóða fyri. Slóða fyri verður skipað eftir sama leisti, sum umhvørvisvikan higartil, og eitt nú eru ruddingardagar framvegis ein inngrógvin partur av skránni.
Endamálið við Slóða fyri er at kveikja áhugan hjá borgarum og fyritøkum í kommununi at ganga á odda í spurningum um umhvørvisvernd og í hvør sínum lag at slóða fyri. Høvuðsevnið í ár er vit og skil. Skipað verður fyri ymiskum tiltøkum, sum varpa ljós á burturkast sum eitt tilfeingi, ið kann gagnnýtast enn betur, um vit minnast til at skilja tað.
Samband
Olivia Døgg Fríðfinsdóttir / 28 69 39 / oliviad@klaksvik.fo
Gunnhild Dahl Niclasen / 28 28 78 / gunnhilddahl@gmail.com
Les meira um Slóða fyri
11.05.18: Her er skráin
19.04.18: Vit og skil í Klaksvíkar kommunu


text:
Flutningur av spreingievni
Flutningur av spreingievni v.m. á landi skal leggjast til rættis við atliti til trygd og og skal vera uttan vanda fyri ótilætlaðari spreinging o.l..
Sum útgangsstøði eigur flutningur av spreingievnum at fara fram í trá við ADR 2007 reglarnar, sum eru felagsheitið fyri flutning av farmi og fevnir um altjóða flutning eftir vegi av vandafullum góðsi. Hesar reglar verða nýttar í grannalondunum og byggja á evropeiska sáttmálan um altjóða flutning á vegi av vandamiklum góðsi. Hesin sáttmálin er ikki partur av føroyskari lóggávu, men Arbeiðs- og brunaeftirlitið mælir til, at trygdarfyriskipanirnar í sambandi við flutning av spreingievnum tekur støði í sáttmálanum.
Eisini eigur støði at verða tikið í, at akfar, sum nýtt verður til flutning av spreingievni v.m. skal vera í góðum standi og verður standurin mátaður við, at akfarið lýkur øll krøv til trygd í ferðslulógini, t.v.s., at akfarið hevur góðkenning frá Akstovuni.
Eigarin av akfarinum, brúkarin og førarin skulu hvør í sínum lagi síggja til og hava ábyrgd av, at akfarið er egnað til flutning við atliti til standin, sum akfarið er í, og við atliti til sjálvan flutningin.
Galdandi reglurnar um flutning av spreingievnum eru ásettar í 'Anordning for Færøerne angående de forsigtighedsregler, der skulle iagttages ved transport af visse eksploderende stoffer'
Nýggj kunngerð um flutning av spreingievnum er ávegis.


text:
Orð: William O. Cushing
Lag: Ira D. Sankey
Týtt: Victor Danielsen
1. Tú ævigi klettur, mítt skjól er hjá tær,
í vandanum navn títt ein neyðhavn mær var!
Um fátækur, armur, tó uggar tú meg –
áh, ævigi klettur, til tín komi eg!
Niðurlag:
Komi til tín,
komi til tín,
áh, ævigi klettur, eg komi til tín!
2. Í gleði og sorgum, í lívi og deyð,
í armóð og sjúku, í trongd og í neyð,
tá myrkursins herlið ger álop á meg –
áh, ævigi klettur, til tín komi eg!
3. Tú fjaldi meg mangan í tínari borg,
tá sálin var troytt, og eg nívdist av sorg;
og tá so basúnin skal kalla á meg –
áh, ævigi klettur, til tín komi eg!


text:
Soleiðis var túrurin hjá Team Rynkeby til Paris seinast. Hygg eftir filminum.
Álvarsliga sjúk børn
Team Rynkeby stuðlar børn við álvarsligum sjúkum í Norðanlondum.
Luttakararnir hjá Team Rynkeby rinda sjálvir útreiðslurnar fyri egna luttøku, so sum súkklu, klæði, ferð og uppihald. P/F Rynkeby Foods og God Morgon rinda fyri meginkostnaðirnir, og harvið fara allir stuðlar – stórir sum smáir – óskerdir til felagsskapirnar, sum Team Rynkeby grunnurin samstarvar við í Føroyum, Danmark, Svøríki, Noregi, Finnlandi og Íslandi.
GÁVUR TEAM RYNKEBYS TIL Krabbameinsfelagið
2014: DKK 970,000
2015: DKK 945,000
2016: DKK 1,120,000
2017: DKK 1,200,000
Samband
Finn Danberg
Team Manager
finn.danberg@gmail.com
Telefon: +298 512654
Carl Erik Dalbøge
Team Director
ced@team-rynkeby.com
Telefon: +45 20 26 55 88


text:
Danny & The Veetos á Okkara Tórsfest 2018
mentan25-01-2018 - 16:06 - Jóanis Nielsen
Í gjár varð kunngjørt, at danski sangari Burhan G verður millum mongu nøvnini, sum fara á pall á Okkara Tórsfest 21. juli á Vaglinum í Havn. Og í dag boða fyriskipararnir frá, at Danny & The Veetos eisini fara á pall.
Danny & The Veetos mann nokk teljast millum best umtóktu tónleikabólkarnar í Føroyum í løtuni. Løg sum “Sunnukvøld í mai” og “Allright” er nærum blivin fólkaogn og á teimum konsertum, sum bólkurin hevur spælt, hevur bólkurin altíð megna at fingið allar áhoyrararar við.
Bólkurin er mannaður av Danny Baldursson, Páll Brim Joensen, Robert Waagstein, Jóhan Nolsøe, Símun Dam, Leivur Vitalis og Rúna Hentze, sum saman spæla lívsjáttandi pop-folk tónleik.
Forsølan byrjar í morgin, fríggjadagin 26. januar
Forsølan av atgongumerkjum til Okkara Tórsfest 2018 byrjar í morgin, fríggjadagin 26. januar, kl. 10.00 í Power í SMS og á ebillett.fo, har tey fyrstu atgongumerkini fara fyri serprís fram til kl. 18.00. Eftir tað hækkar prísurin og atgongumerki fáast tá í Fast-handlunum kring landið, Power í SMS, Kunningarstovuni í Steinatúni og á ebillett.fo.
Í morgin fríggjadagin verður enn eitt útlendskt navn kunngjørt, sum fer at spæla á Okkara Tórsfest 2018. Komandi tíðina verða enn fleiri nøvn avdúkaði - bæði útlendsk og føroysk.


text:
07 Vestur hevur gjørt avtalu við Hegga fyri árið, ið inniber, at hann skal venja dreingjaliðið, umframt vikuligar felagsvenjingar fyri smádreingir og dreingir og fasta málmannsvenjing fyri allar aldursbólkar.
Hegga skal eisini standa á odda fyri arbeiðinum hjá ungdómsdeildini at leggja menningina av teimum yngstu í fastar rammur. Arbeitt verður við at framleiða rúgvusmikið skrivligt tilfar, ið skal skal tryggja dygdina á venjingini.
Venjingin er longu byrja, og til fyrstu venjingina, ið var í gjár í Sandavági, vóru 20 møttir, har av helvtin vóru smádreingjaleikarar.
At Hegga tekur hetta uppá seg, er mett sum eitt týðningarmikið stig á leiðini framá, og vit gleðast um at Hegga tók við uppgávuni!
Tillukku Hegga!
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Rosévín
Rosévín er gjørt av bláum drúvum. Eyðkendi ljósareyði liturin kemur av, at skalið ikki liggur leingi í sevjuni. Liturin kann verða frá ljósum laksaliti og til ein kláran reyðan lit. Smakkurin er næstan altíð turrur ella hálvturrur. Verða framleidd í flest øllum vínframleiðandi londum. Rósuvín er gjørt úr drúvum, sum verða nýttar til at framleiða reyðvín, har skalið verður tikið frá undir geringini, tá ið víni hevur fingið tann lit sum tað skal hava, og ikki blandað saman av reyðvíni og hvítvíni, sum nógv kanska halda. Rósuvín skulu helst borðreiðast køld, umleið 8-12°C, og hóska væl til lættar kjøtrættir, salat, fisk, fiskasúpan ella sum eitt glas í heitum summarveðri.


text:
Afturat øllum hesum hevur Sissal Kampmann saman við Ludvík á Brekku gjørt eina sera flotta plakat, so aftur hesu ferð fáa øll sum keypa Sosialin eitt upprunalistaverk við í keypinum.
Thursday, May 15, 2014
Í Sosialinum í dag
Gløgt, spennandi og undirhaldandi tilfar er í mentanarískoytinum í Sosialinum. Samrøður við tvær áhugarverdar og gávuríkar tónlistakvinnur: Lenu Anderssen og Angeliku Nielsen. Les eina køna greining um, hvussu list verður brúkt innan skúlans gátt. Filmar á netinum – inn í stovuna beint av Býarbókasavninum í Havn. Høvuðsevnið á summarframsýningini í Norðurlandshúsinum er glas – úr øllum Norðurlondum. Og tey mentanarhagtøl, sum er tøk, siga okkum, hvussu ofta vit fara í biograf ella á listasavn, hvussu ofta vit lána eina bók á bókasavninum, hvussu mentanarkrónurnar verða brúktar og nógv annað. Barnamentanarsíðan er aftur at finna í blaðnum við umrøðum av ”Runt heimin við listdetektivunum” og ”Baktus og Karolina”. Listakvinnan Hansina Iversen hevur skrivað grein um íslendsku listakvinnuna Guðrún Einarsdóttir, sum júst nú hevur framsýning á Listasavni Føroya. Heini í Skorini hevur skrivað eina viðmerking til kjakið um javnrættindi hjá LGBTarum, sum eisini verða viðgjørd á framsýningin Gay Greenland í Norðurlandahúsinum í hesum døgum.
Afturat øllum hesum hevur Sissal Kampmann saman við Ludvík á Brekku gjørt eina sera flotta plakat, so aftur hesu ferð fáa øll sum keypa Sosialin eitt upprunalistaverk við í keypinum.
Afturat øllum hesum hevur Sissal Kampmann saman við Ludvík á Brekku gjørt eina sera flotta plakat, so aftur hesu ferð fáa øll sum keypa Sosialin eitt upprunalistaverk við í keypinum.
Posted by Listin at 8:31 AM


text:
Myndir
Myndir og myndabrúk
Myndirnar á FaroeSoccer eru sum útgangspunkt brúktar við loyvi, og í nógvm førum hevur FaroeSoccer sjálvt tikið myndirnar..
Í fyrstu atløgu verður roynt at útvega vangamyndir, tvs. andlitsmyndir av leikarum, venjarum og dómarum – monnum og kvinnum. Í prinsippinum hava allir aktørar sama áhuga – ert tú nevndur á FaroeSoccer (frá 1942 til í dag), so vilja vit ógvuliga fegin vísa eina andlitsmynd av tær.
Andlitsmyndir kunnu sendast okkum sum jpg ella png og ikki minni enn 500 pixel breið við upplýsing um (umleið) árstal fyri myndatøkuni. Tað er ikki avgerandi, um persónurin er í ítróttarklæðum, bara myndin er rímuliga góð/klár.
Vit respektera eisini, um onkur ikki vil hava sína mynd á síðuni antin sum prinsipp, ella tí viðkomandi ikki er nøgdur við myndina, vit hava lagt út av okkara eintingum – men í hesum seinna førinum vænta vit so sjálvandi, at viðkomandi sendir okkum eina betri :-)
Fyri persónar, sum ikki eru íðkandi longur, ella har besta fótbóltslívið er farið afturum, kundu vit hugsað okkum eina ”tíðarleysa” mynd, sum viðkomandi sá út, tá hann/hon var íðkandi.
FaroeSoccer roknar ikki við, at tingini henda av sær sjálvum, og tí eru vit alla tíðina úti um okkum at útvega vangamyndir. Nakrar taka vit sjálvir, og í øðrum førum verður heitt á fólk í og kring feløgini um hjálp. Onkrar einstakar myndir eru funnar á netinum, og vit hava “við fyrivarni” loyvt okkum at brúka nakrar teirra, hóast myndatakarin er ókendur.
Vónandi fara feløgini so við og við at síggja eitt størri virði í at avmynda sínar leikarar – til gleði fyri øll.
Við kappingarlok oktober 2010 vóru gott og væl 1.000 vangamyndir lagdar út. Nú kappingarárið 2017 er við at halla, eru nærum 3.000(!) vangamyndir á FaroeSoccer.
FaroeSoccer takkar øllum mirðiliga, sum hjálpa okkum við myndum, bæði einstaklingum og feløgum.
Vit spæla saman!


text:
Við 20,2 milliónum krónum í avlopi fyri skatt kom Atlantic Airways væl út úr 2014, sum var eitt hendingaríkt ár hjá felagnum við øktum inntøkum og ferðafólkatølum
2014 var eitt gott og hendingaríkt ár hjá Atlantic Airways við einum høgum virkisstigi og nógvum grundleggjandi broytingum í felagnum. Eitt gott ársúrslit, gott gjaldføri, hækkandi ferðafólkatøl – samstundis sum nógvar bygnaðarbroytingar eru framdar – hevur givið nevndini vissu fyri, at nýggja kósin var ein røtt avgerð.
Ársúrslitið meira enn tvífaldaðist í 2014, sammett við 2013. Úrslitið var 20,2 milliónir krónur fyri skatt í fjør, samanborið við 8,7 milliónir krónur í 2013. Eftir skatt kom Atlantic Airways út úr 2014 við 16,5 milliónum krónum. Í 2013 var ársúrslitið 7,1 milliónir krónur eftir skatt.
Inntøkurnar øktust seks prosent úr 542,2 milliónum krónum í 2013 upp í 573,7 milliónir krónur í 2014. Talið av ferðandi hækkaði úr 225.200 í 2013 upp í 237.028 í 2014, tað var ein vøkstur upp á fimm prosent.
Gjaldførið var 103 milliónir krónur við árslok. Tað er 13 milliónir krónur minni enn í 2013, men nevndin er væl nøgd við støðuna, havandi í huga, at felagið í tíðarskeiðnum samstundis er farið ígjøgnum eina víðfevnda broytingartilgongd, og at felagið eisini hevur keypt aftur egin partabrøv fyri 68 milliónir krónur.
Tølini vísa rætta vegin, og nevndin ætlar at halda kósina, sum er løgd í nýggju strategiini, ið varð sett í verk í fjør. Við nýggju strategiini í hondini er margfeldið í virkseminum minkað, og felagið hugsavnar seg nú um at menna eitt regluligt og støðugt rutunet í Norðurlondum við Føroyum sum snúningsdepli og upphavsstaði. Rutuflúgvingin er raðfest fremst, og tann orka og tað pláss, sum leypir av rutuflúgvingini, verður selt til leiguflúgving, tá ið tað er møguligt. Øll menning í Atlantic Airways tekur støði í nærøkinum.
-Felagið ynskir at verða ein virðismikil loftbrúgv til umheimin, sum hevur fleiri ymisk sambond við grannalondini og harvið fleiri ”hurðar” til restina av verðini. Vit hava sostatt flutt bæði Atlantic Airways og umheimin tættari at Føroyum, sigur Niels Mortensen, nevndarformaður.
Samanumtikið hevur einfaldari ferðaseðlaskipanin – umframt bíligi 799-ferðaseðilin og sum heild lægri ferðaseðlaprísir – verið ein væl móttikin sólskinssøga. Hetta grunda nevnd og leiðsla á ta sannroynd, at sølan hjá felagnum økist, umframt at
seinasta kundakanningin, ið var í februar, vísir eina greiða framgongd í áskoðanini, sum føroysku ferðafólkini hava á prísirnar hjá felganum, sammett við eina kundakanning í oktober 2014. Her kann leggjast afturat, at kanningin í februar varð gjørd eftir, at síðsti parturin av broytingunum í prísum og reglum varð almannakunngjødur 3. desember 2014 við ferðaseðlunum TÍÐLIGA og ALTÍÐ, sum høvdu við sær eina bíligari og greiðari ferðaseðlaskipan. Atlantic Airways hevur selt umleið 30.500 einvegis 799-ferðaseðlar síðani juni 2014.
Tað gongur støðugt og eftir ætlan at seta nýggju strategiina í verk, men ein strategi er ikki læst føst, og skuldi tað hent, at alt ikki gongur eftir ætlan, so kunnu avgerðir sjálvandi endurskoðast. Tað er tó týdningarmikið at halda fast um, at Atlantic Airways fyrst og fremst skal tæna Føroyum og føroyingum.
Atlantic Airways er komið heim. Atlantic Airways stendur – við dugnaligum starvsfólkum og tryggari støð í Føroyum – á sterkum undirstøði, og felagið er til reiðar at taka ímóti avbjóðingunum, sum liggja fyri framman.
Vinaliga
Atlantic Airways
Fleiri upplýsingar fáast hjá Niels Mortensen, nevndarformanni, á tel. 21 69 28.


text:
Fjørukrabbi er vanligasti krabbin í taraskóginum fram við landi.
Um dagin situr hann oftast og krógvar seg undir steinum. Um náttina fer hann úr taraskóginum og upp í flóðar málan at leita sær føði.
Hann etur næstan alt, sum hann fær fatur á og kann enntá fanga kombikk við bitklónum.
Krabbi brúkar hárini á beinunum og bitklónum at tevja við og til at finna fram til fongin.
Fjørukrabbi verður 5-6 cm breiður um skelina og kann vera reydligur, brúnligur, grønligur ella gráligur á liti.
Hann skiftir ham, tá ið hann veksur. Nýggja skelin er bleyt at byrja við. Hann krógvar seg, til nýggja skelin er vorðin hørð. Missir fjørukrabbi eina bitklógv, veksur hon aftur.
Aldur á fjørukrabba
Breidd á skel Aldur
- Minni enn 2 cm <1 ár
- Um 3 cm 1 ár
- 4 cm 2 ár
- 5 cm 3 ár
- Meiri enn 5 cm 4 ár


text:
Aftur í ár skipaði Vencil saman við Býarbókasavninum, Háskúlanum, Steinprenti og Gamla bókahandli fyri poetiskari rundferð í Havn ólavsøkudag. Her eru nakrar myndir frá tiltakinum. Vencil takkar øllum, sum vóru við, ikki minst Róa Dam Dalsgarð, sum tók myndirnar. Vit síggjast aftur á næstu ólavsøku! AÓD Advertisements
Hetta er ikki nógv, tá ið hugsað verður um, at býur, ljóð, yrkingar og tónleikur og luktur og alt blandast saman til eina stóra upplvingarsama fyllu. Hetta eru bara løtumyndir frá eini ógvuliga góðari plátuframløðu, sum varð hildin í Steinprenti í kvøld. Túrurin á veg oman í sól og summari. Nógv verður bygt í […]
Myndir frá bókmentatiltakinum, sum var á Bókasavninum við Løkin fríggjakvøldið 25. oktober í sambandi við mentanarvikuna í Runavík. Kjartan Hansen debuteraði í Vencli í Vencli nr. 2/2007, og hann hevur síðan tá havt bæði yrkingar og stuttsøgur í Vencli. Kjartan gjørdist vinnari, tá ið fyrsta føroyameistaraheitið í Poetry Slam varð hildið í 2010. Vit hava […]


text:
Gott nýggjár!
Hetta árið hevur í stóran mun verið merkt av politiskum ábyrgdarloysi – blokkurin er hækkaður og sosiala vælferðin tykist enn vera líka gildið. Hetta merkir bert, at Unga Tjóðveldið hevur uppaftur meira at berjast fyri – og tað hava vit gjørt. Vit hava skipað fyri nógvum tiltøkum og eisini luttikið í ymsum. Vit hava viðmælt, mótmælt, rópt, hugsað og kjakast. Umframt øll nevndu tiltøkini niðanfyri hava vit skrivað lesarabrøv, havt opnar fundir uml. aðru hvørja viku og verið við í kjaksendingini hjá Ó, ið kallast Ó-beinleiðis, mestsum hvønn hósdag. Vit ynskja at takka øllum, ið hava tikið lut í okkara arbeiði, og vóna at øll fáa eitt eydnuberandi nýggjar. Okkara nýggjárslyfti er, at samgongan fellur, og vit fáa nýggja stjórn, men til ta tíð, fara vit at berjast víðari fyri einar betri Føroyar. Gott nýggjár øll somul! J
16. februar –
Endurstovnan av Eysturoyar Unga Tjóðveldið
16. februar í ár, bleiv Eysturoyar Unga Tjóðveldið endurstovnað. Endurstovnanin varð hildin í Losjuni Glotti í Gøtu. Á fundinum vóru røður hildnar av Óluvu Klettskarð, aðalsjórnarforkvinna Tjóðveldis og Rógva Jakobsen, formanni í Norðoyar Unga Tjóðveldið. Hans Andrias Jacobsen spældi nøkur løg til tiltakið. Trý mannað nevnd bleiv vald, umframt ein tiltakslim.
22. februar – Aðalfundur hjá Suðurstreymoyar Unga Tjóðveldið
22. februar hevði Suðurstreymoyar Unga Tjóðveldið aðalfund í hølunum hjá Havnar Arbeiðskvinnufelag. Gunvør Balle hevði stutta framløgu um, hvønn týdning økisfeløg hava, og hvønn leiklut politisku økisfeløgini spæla í samfelagnum. Fimm mannað nevnd bleiv vald, umframt ein tiltakslim.
9. mars – Landsfundur hjá Unga Tjóðveldið
Nógv var á skrá til landsfundin hjá Unga Tjóðveldinum, sum hesaferð bleiv hildin í Miðlahúsinum í Havn. Tónleikur við Ára og Eyða, Kristina Háfoss helt framløgu um loysing, og stór veitsla varð hildin um kvøldið.
29. apríl – Filmsundirvísing við Sakaris Stóra
29. apríl varð skipað fyri lítlari filmsundirvísing við Sakaris Stóra í Gamla Apoteki.
30. apríl – “Hví ikki Føroyar?”
Suðurstreymoyar Unga Tjóðveldið skipaði fyri tiltaki, ið snúði seg um lesnað í Føroyum, og at koma heim til Føroya eftir loknan lesnað. Sigurð í Jákupsstovu greiddi frá um møguleikar og útbúgvingar á Setrinum, og eisini greiddi hann frá, hvørjar útbúgvingar vit væntandi fáa á Setrinum í framtíðini. Kári Joensen, ið lesur samfelagsfrøði á Setrinum, greiddi frá, hví hann hevur valt í at vera verðandi Føroyum. Maria Kristina Smith, ið lesur kynjafrøði í Onglandi, greiddi frá, hví hon hevur valt at lesa uttanlands, og hvussu hon hevur tað við at koma heim aftur til Føroyar.
1. mai – 1. mai tiltak (saman við Sosialistisk Ung)
1. mai er altjóða arbeiðaradagur, og skipaðu Unga Tjóðveldið og Sosialistisk Ung fyri tiltaki á Speaker's Corner í Tórshavn. Á skránni var tónleikur við Ragnari Finsson, og hildu umboð úr Unga Tjóðveldinum og Sosialistisk Ung røðu. Úr Unga Tjóðveldinum hildu Elsa Berg og Tór Marni Weihe røður og úr SU hildu John av Reyni og Rebekka Manuela Behrens røður.
12. juni – “Flóttafólk: Hvør er ábyrgd okkara?”
Eysturoyar Unga Tjóðveldið skipaði fyri tiltaki í
Losjuni Glotti í Gøtu 12. Juni. Tiltakið snúði seg um okkara ábyrgd mótvegis
flóttafólki. Katrin á Neystabø, aðalskrivari hjá Amnesty, Torstein Jóhannes
Fríðfinsson, umboð fyri Unga Tjóðveldið og Høgni Hoydal, formaður Tjóðveldis,
greiddu frá um evnið.
21. juni – Kvøldseta á Slættaratindi
Unga Tjóðveldið skipaði aftur í ár fyri kvøldsetu á Slættaratindi á longsta degi. Veðrið var av tí fagrasta og skipaði Suðurstreymoyar Unga Tjóðveldið fyri bussi, og varð hann fullur. Komin á tind, sungu Unn Patursson og Eyð Berghamar Jacobsen nøkur løg, og fingu vit okkum ymiskt gott at eta.
11. juli – “Hví loysing?”
Suðurstreymoyar Unga Tjóðveldið skipaði fyri tiltaki, har evnið var loysing. Tiltakið byrjaði á Landsbókasavninum við loysing á skránni, og seinni á kvøldinum var hugnakvøld við grill á Sandágerði. Á Landsbókasavninum greiddu Kristina Háfoss, tingkvinna fyri Tjóðveldi, og Regin Winther Poulsen, formaður Unga Tjóðveldsins, hvussu loysing er vegurin fram. Um kvøldið var skipað fyri grill á Sandágerði. Bál varð tendrað, og blivu pylsur grillaðar.
27. juli – Faroe Pride 2013 (LGBT Føroyar skipar fyri)
Aftur í ár luttøku Unga Tjóðveldið á ársins Faroe Pride, ið LGBT Føroyar skipar fyri. Vit høvdu gjørt ymsar bannarar til høvið, og gjørdu okkara til, at tað bleiv ein sera góður dagur. Nógv fólk møttu upp til bæði skrúðgongu og konsert at heiðra ymisleikanum.
29. juli – Fólkafundur á Doktaragrund
11. ferð á rað, skipaði Unga Tjóðveldið fyri fólkafundi Ólavsøkudag úti á Reyni. Birita í Dali, Dávid Isfeld og Kai Vágfjall fluttu fram røðu, Carl Jóhan Jensen bar fram yrking til høvið, og Tróndur Enni og Lív Næs spældu nøkur løg.
2. august – “Tí loysing!”
Sum framhald av “Hví loysing?” bleiv skipað fyri “Tí loysing!”. Á skránni vóru tónleikaframførslur og røður. Tiltaki varð hildið í Vágsbotni. The Happening og Jürghinn rokkaðu Vágsbotn, og hildu Niels Uni Dam, Hanus Pál Jógvansson og Tór Marni Weihe hvør sína røðu.
16. august – Grill og hugni á sandinum í Gøtu
16. august skipaði Eysturoyar Unga Tjóðveldið fyri grill, báli og hugna á sandinum í Syðrugøtu. Jógvan í Skorini, Borgarstjóri á Eiði, helt røðu, ið elvdi til gott kjak millum tjóðveldisungdómarnar.
31 august – Mótmælistiltak á Vaglinum (saman við 30 fakfeløgum og tveimum ungmannafeløgum)
Fyri at vísa politisku leiðsluni her á landi okkara ónøgd, varð skipað fyri mótmælistiltaki á Vaglinum leygardagin 31. august. “32 fakfeløg og ungmannafeløg mótmæltu harðliga fólkaræðinum, ið stendur fyri falli. Hetta kunnu vit ikki góðtaka!” – bleiv boðað frá í tíðindaskrivi. Røður vóru hildnar av Bjørn á Heygum, Jonhard Mikkelsen, Sirið Stenberg, Leivur Persson, Regin Winther Poulsen og Elin Michelsen og møttu ein rúgva av fólki upp til mótmælistiltakið.
2. september - Fyrilestra- og kjakkvøld (saman við fakfeløgum, ungmannafeløgum og áhugafeløgum)
Fundurin var eitt lið í eini røð av upplýsandi átøkum um, hvat fólkaræði merkir, og hvussu tað virkar í gerandisdegnum. Unga Tjóðveldið var, saman við fakfeløgum, ungmannafeløgum og áhugafeløgum, við til at skipa fyri hesum tiltaki, umframt mótmælistiltakið 31. august og tiltakið “Fólkavald” 23. september. Eisini er Facebook síða stovnað, sum kallast “Fólkaræði og framtíð okkara”.
Fyrilestra- og kjakkvøldið, ið seg seg um fólkaræði og støðuna í Føroyum í løtuni, bleiv hildið í hølum Starvsmannafelagsins 2. september. Hallbera West, stjórnmálafrøðingur og Kári á Rógvi, løgfrøðingur, hildu fyrilestrar. Tróndur Enni og Lív Næs spældu og sungu í kaffisteðginum.
20. – 21. september – Fólkafundur í Klaksvík
23. september – “Fólkavald” (saman við fakfeløgum, ungmannafeløgum og áhugafeløgum)
Fundurin var eitt lið í eini røð av upplýsandi átøkum um, hvat fólkaræði merkir, og hvussu tað virkar í gerandisdegnum. Unga Tjóðveldið var, saman við fakfeløgum, ungmannafeløgum og áhugafeløgum, við til at skipa fyri hesum tiltaki, umframt mótmælistiltakið 31. august og fyrilestra- og kjakkvøldið 2. september. Eisini er Facebook stovnað síða, sum kallast “Fólkaræði og framtíð okkara”.
Halgir Winther Poulsen, løgfrøðingur og Eyðun Andreassen, fólkalívsfrøðingur, røddu um fólkavald í løgfrøðiligum og søguligum høpi. Eftir steðgin luttóku Bárður Larsen, løgfrøðingur og Hallbera F. West, stjórnmálafrøðingur sum eygleiðarar og viðmerkjarar. Tiltakið var á Hotel Føroyum.
24. oktober – “Fiskivinnupolitikkur Tjóðveldis”
Suðurstreymoyar Unga Tjóðveldið skipaði fyri einum limafundi um fiskivinnupolitikk tjóðveldsins á Gamla Apoteki. Høgni Hoydal, formaður Tjóðveldis, greiddi frá um søguna hjá fiskivinnuni og hví Tjóðveldi meinar, at uppboðssøla er rætta leiðin at fara.
8. – 9. november – Unga Tjóðveldislega við Gjógv
Aftur í ár skipaði Unga Tjóðveldið fyri legu. Legan varð hesaferð hildin í Bygdarhúsinum við Gjógv. Bussur fór úr Havnini fríggjakvøld og byrjað varð við suppu. Síðani bleiv innandura fólkafundur hildin, har røður frá Elsu Berg og Tórstein Jóhannes Fríðfinsson vórðu bornar fram, og tónleikur spældur av Danny og Páll.
Leygardagurin bjóðaði uppá
fyrilestur við Høgna Hoydal, har hann greiddi frá um tjóðskaparrørsluna,
verkstovur og kreativ máling. At enda varð ein rimmar veitsla hildin.
27. november – Opin fundur við Rana Nolsøe
Opin fundur á Gamla Apoteki við Rana Nolsøe. Evnið var íverksetan, og Rani Nolsøe frá Íverksetarahúsinum í Klaksvík greiddi frá. Hann tosaði um íverksetan í Føroyum og íverksetan sum heild.
5. desember – “Gift teg við tí, tú elskar” (saman við Sosialistisk Ung)
Hósdagin 5. desember 2013 var fyrsta viðgerð av broytingaruppskotinum til broyting av hjúnarbandslógini hjá Rigmor Dam (C), Bjørt Samuelsen (E) og Poul Michelsen (F), ið snýr seg um at gera tað gjørligt hjá samkyndum at gifta seg borgarliga.
Í hesum sambandi skipaðu Sosialistisk Ung og Unga Tjóðveldið fyri einari kampanju við slagorðinum "Gift teg við tí, tú elskar" uttanfyri Løgtingið. Vit høvdu ein fiktivan borgarstjóra, ið “vígdi” tey, sum ynsktu tað, eftir einum fiktivum vígslurituali. Síðani fingu tey eitt fiktivt vígslubræv. Tiltakið fekk nógva umtalu og eydnaðist sera væl.
18. desember – Opin fundur við Bjørt Samuelsen
Bjørt Samuelsen, tingkvinna fyri Tjóðveldi, greiddi frá um uppskotið um hjúnabandslógina, og hvat broytingin fer at hava við sær.
21. desember – Jólaborðhald
21. desember bleiv skipað fyri ársins jólaborðhaldi hjá Unga Tjóðveldinum. Borðhaldið bleiv hildið í Bridgehúsinum í Gundadali, og var har kalt borð við góðum mati. Magnus Sørensen og Fimm Feitar Flugur høvdu hvør sína tónleikaframførslu til borðhaldið, umframt at Hanus Pál Jógvansson helt røðu.
Vegna Unga Tjóðveldið
Tráin Petursson Nónklett
31-12-13